
INTRODUCERE 


Era o zi însorită de toamnă, iar eu mă aflam într-o retragere spirituală 
printre copaci bătrâni magnifici şi poteci pline de iarbă, care şerpuiau de-a 
lungul a multe hectare de păduri colorate. Într-un loc special de pe această 
proprietate se afla o mică statuie a Maicii Domnului, înconjurată de pietre 
cu muşchi şi frunziş, ca o mică grotă frumoasă. M-am aşezat în faţa statuii, 
pe o bancă de piatră. Întotdeauna am iubit-o pe Maica Maria. Când eram 
copilă, mă simţeam mângâiată de ea şi, deşi nu mai sunt catolică, încă îmi 
place să privesc statui şi imagini cu ea. 

Mintea mea era deosebit de liniştită în acea dimineaţă, pentru că tot 
meditasem timp de cinci zile. M-am umplut de frumuseţea şi liniştea acelui 
moment, care mi-a pătruns fiinţa. În timp ce stăteam şi o priveam pe Maica 
Maria, lumina s-a schimbat, ca şi cum ar fi provenit dintr-o altă 
dimensiune, iar statuia părea să prindă viaţă. Chipul, cu ochii privind în jos, 
s-a schimbat brusc, iar ochii Maicii Maria s-au deschis şi m-au privit. M-am 
speriat şi am rămas încremenită de viziunea din faţa mea. 

Apoi am auzit-o pe Maica Maria vorbind. Vocea ei era blândă şi simplă: 
„Eşti copila mea iubită”. Îi auzeam vocea clară şi vibrantă în minte, iar 
energia ei blândă m-a învăluit. Vocea era foarte feminină, dar matură şi 
echilibrată. Maica Domnului mi-a vorbit cu dragoste şi mi-a spus că ar dori 
ca eu să scriu cândva câteva mesaje pentru ea, dar că nu-mi va cere s-o fac 
până când nu ne vom cunoaşte mai întâi. 

După această întâlnire, am simţit o furnicătură de lumină în vârful 
capului, pe care am luat-o ca pe o binecuvântare din partea ei. În lunile 
următoare, ori de câte ori vorbeam cu Maica Maria, starea mea de 
conştiinţă rămânea profund marcată timp de câteva ore. Iar acum, la nouă 


luni de la prima noastră întâlnire, în timp ce termin de scris această carte, 

simt energia ei în mine. Scrierea cărţii a fost un dar pentru mine şi sper că-i 
veţi putea simţi şi voi energia în timp ce citiţi aceste cuvinte. Este energia 
păcii. 

Nu este important să mă credeţi de la cine provin cuvintele din această 
carte. Vă împărtăşesc această poveste doar pentru că aşa au ajuns să fie 
scrise aceste învățături. La fel ca în cazul oricăror cuvinte, indiferent de 
unde vin ele, important este dacă rezonează cu fiinţa voastră şi dacă vă 
apropie de iubire şi de pace, care a fost scopul meu în a scrie această carte. 
Dacă cuvintele fac contrariul, atunci ar fi mai grav decât dacă ar fi inutile. 

Acestea fiind spuse, vă invit să vă împărtăşiţi din cele zece învățături 
care urmează. Învățăturile au scopul de a ne apropia mai mult de pacea şi 
iubirea care reprezintă natura noastră divină, putându-ne astfel transforma 
inimile şi lumea. 

Gina Lake 


august 2013 

PREFAŢĂ 


Eu sunt Maria, Maica Domnului şi vă ofer aceste zece învățături în 
această modalitate, pentru că am ocazia să vorbesc prin intermediul acestei 
persoane, Gina Lake, care are vocabularul, înţelegerea şi cititorii la care 
doresc eu să ajung. Ceea ce voi „picta” prin acest instrument va fi diferit de 
ceea ce voi „picta” prin intermediul altuia. Va fi, parţial, o expresie a 
instrumentului. La fel cum un artist este influenţat de mediul în care 
lucrează, aşa sunt şi eu. Şi la fel cum artistul îşi alege instrumentul cu un 
anumit scop, aşa am făcut şi eu. Limbajul şi învăţăturile sunt adaptate 
cititorilor ei cu scopul de a-i avansa către iluminare. În cele din urmă, 
scopul meu, ca întotdeauna, este de a aduce pacea pe Pământ. Aceste 
vremuri necesită astfel de învățături şi acum aveţi şansa de a le primi. Vă 
mulţumesc că sunteţi deschişi să primiţi aceste învățături. Aşadar, să 


începem. 

PRIMA ÎNVĂȚĂTURĂ 


Deschideţi-vă şi veţi primi 


Dintre toate creaturile de pe acest minunat Pământ, doar fiinţele 
umane sunt binecuvântate cu potenţialul de a-şi conştientiza natura divină. 
Celelalte creaturi cunosc Divinul în felul lor, dar voi vă puteţi recunoaşte ca 
fiind Divinul. Şi acesta este planul, de a crea fiinţe care, într-o bună zi, să se 
trezească la propria divinitate în cadrul condiţiei umane. Acesta este planul 
şi este unul rafinat, desfăşurat în întreaga galaxie, de fapt, în întregul 
univers: crearea de ființe simţitoare care să descopere într-o bună zi 
secretul creării lor — de unde au venit şi cine sunt cu adevărat. 

Acestea sunt vremuri speciale, cu adevărat, deoarece foarte mulţi se 
trezesc la cunoaşterea care a stat ascunsă, stocată în ADN-ul vostru, în 
aşteptarea acestui moment. Sunteţi binecuvântaţi să fiţi unii dintre cei 
călăuziţi să priviţi dincolo de sinele vostru uman spre divinitatea din 
interior. 

Acestea sunt vremuri interesante, dar şi periculoase, deoarece vă 
confruntaţi zilnic cu concepţii greşite, idei greşite, gânduri negative, chiar şi 
entităţi negative, care încearcă să vă abată de la calea descoperirii, a 
recuperării preţiosului vostru Sine divin. Sunteţi împinşi încoace şi încolo 
de numeroase influenţe, unele foarte, foarte convingătoare, care vă 
adâncesc şi mai mult în iluzia că aţi fi separați de Divinitate şi în conflict cu 
celelalte fiinţe umane. 

Lumea a ajuns la o răscruce de drumuri şi trebuie să aleagă. Poate 
merge mai departe pe baza vechii paradigme de separare, ură şi conflict sau 


pe baza unei noi paradigme care vă recunoaşte divinitatea şi Unitatea cu 

întreaga creaţie, inclusiv cu numeroasele fiinţe care au vegheat asupra 
voastră şi v-au îndrumat evoluţia. 

Da, sunteţi profund iubiţi, iar această iubire este dovedită de 
îndrumarea atentă şi minuțioasă pe care fiecare dintre voi o primeşte în 
fiecare secundă a vieţii sale. Ştiaţi acest lucru? Ştiaţi cât de mult sunteţi 
iubiţi şi supravegheați? Sunteţi rodul preţios al acestei planete dragi, iar noi 
vă iubim şi vă preţuim pe voi şi fiecare formă de viaţă care vă face viaţa 
posibilă. 

Este foarte important să aflaţi asta acum. Prea mulţi dintre voi se simt 
abandonaţi şi la mila unei lumi ostile şi periculoase. Dar niciunul dintre voi 
nu a fost vreodată abandonat. Mai degrabă, unii şi-au abandonat credinţa în 
bunătate, în îndrumarea şi iubirea care se revarsă asupra lor. Şi, nedorind 
să creadă în aceste daruri, nici nu le simt. S-au autoizolat de ele şi de 
moştenirea lor divină. Numai ei pot schimba această situaţie. Doar ei pot 
decide să recunoască şi să primească această moştenire, căci nu este treaba 
celor care ghidează omenirea să v-o impună. E suficient doar să vedeţi că 
iubirea şi călăuzirea sunt deja prezente în fiecare moment, şi ele vor deveni 
experienţa şi realitatea voastră. 

Dacă vi se pare dificil să simţiţi această iubire şi îndrumare, atunci doar 
exprimaţi-vă deschiderea de a o percepe şi de a o primi. Nu spuneţi „nu pot 
să o simt”, pentru că asta ar fi ca şi cum aţi spune „nu o voi simţi”, aşa că nu 
o veţi simţi. Spuneţi mai degrabă „Sunt gata să o simt”, iar atunci o veţi 
simţi în realitate. Este un aspect foarte important şi uşor de aplicat. 

Oricât de uşoară pare o astfel de declaraţie de deschidere şi bunăvoință, 
ea trebuie totuşi făcută pentru ca mulţi dintre voi să puteţi simţi ceea ce vi 
se oferă. Lipsa de deschidere este adesea singurul blocaj în calea conectării 
cu Sursa voastră, cu natura voastră divină şi cu bogăţia care curge din ea. 


Singurul blocaj. Atât de generoasă este viaţa! La fel ca papucii rubinii ai lui 

Dorothy, care ar fi putut oricând să o ducă acasă, în Kansas [aluzie la 
„Vrăjitorul din Oz” — n.tr.], tot astfel, ceea ce aveţi nevoie pentru a vă 
întoarce Acasă este doar cunoaşterea adevărului şi dorinţa de a primi tot 
ceea ce vi se oferă. 

Deci aceasta este prima mea învăţătură: Deschideţi-vă şi veți primi. Nu 
spun că veţi primi ceea ce doreşte condiţia voastră umană, ci că veţi primi 
ceea ce doreşte divinitatea voastră interioară — sufletul vostru. Şi asta este 
ceea ce vă doriţi cu adevărat. Ceea ce vrea aspectul vostru omenesc, sau ego- 
ul, nu sunt dorinţe adevărate, ci dorinţe fabricate, care de multe ori vă 
îndepărtează de dorinţa voastră cea mai profundă. lată cum se desfăşoară 
jocul pe care îl joacă omenirea: Aveţi nişte dorinţe care vă îndepărtează de 
ceea ce vă doriţi cu adevărat. 

Cât timp va dura demascarea acestui joc? Unora le ia eoni, în timp ce 
altora nu le ia atât de mult. Depinde de tine. Poţi să joci jocul aşa cum 
doreşti. Urmându-ţi dorinţele ego-ului, vei avea parte de multe experienţe şi 
spectacol. Acest lucru poate fi interesant şi distractiv, la fel cum şi alte jocuri 
în care te lupti, te străduieşti, câştigi şi pierzi pot fi foarte distractive. Dar, la 
un moment dat, te saturi de aceste jocuri şi tânjeşti după pacea profundă. 
Tânjeşti să te întorci Acasă. 

Mulţi sunteţi pregătiţi să o faceţi acum. Mulţi aţi ajuns în punctul în 
care jocul s-a epuizat şi sunteţi pregătiţi pentru pace. Înţelegeţi că pacea era 
ceea ce lipsea din jocul dorințelor, iar acum vreţi pacea. 

Lumi întregi ajung în acest punct al evoluţiei lor, la fel ca şi indivizii. 
Lumea oboseşte în cele din urmă de lupte, conflicte şi spectacole. Când se 
întâmplă acest lucru, cei care alimentează ura şi războiul nu mai au puterea 
de a-i determina pe ceilalţi să îi urmeze. Lumea voastră va ajunge într-o zi 
în acest punct, şi va ajunge pentru că oamenii vor fi găsit pacea în adâncul 


lor şi nu vor mai accepta nimic altceva decât pacea. 

Ce te împiedică să crezi în bunătatea vieţii, în fluxul nesfârşit de iubire 
şi sprijin care se revarsă spre tine din alte dimensiuni?! Acest flux este 
simţit de cei dispuşi să se deschidă şi să-i primească generozitatea. Dacă nu 
eşti deschis la acest flux şi nu te adapi din el cât de mult poţi, oare ce 
credinţe te împiedică să o faci?! Doar tu poţi obstrucţiona fluxul. Numai 
convingerile tale te împiedică să simţi bunăvoința vieţii şi îndrumarea care- 
ţi stă la îndemână. Oare ce crezi despre viaţă, despre Dumnezeu?! Ce crezi 
despre tine însuţi?! 

Cel mai frecvent obstacol în calea primirii acestui Har este sentimentul 
de nevrednicie. Poţi accepta iubirea care ţi se oferă?! Dacă în copilărie nu ai 
fost iubit în mod corespunzător, atunci probabil că îţi va fi dificil să accepţi 
iubirea sub orice formă, inclusiv ca Har. Pentru a trece de acest blocaj, nu ai 
nevoie decât de dorința de a primi. În această dorinţă zace potenţialul de a 
înţelege adevărul despre cine eşti cu adevărat. Odată ce te deschizi către 
Har, vei primi Harul şi vei descoperi adevărul — că aparţii Unimii şi că, prin 
urmare, nu poţi fi decât iubit şi prețuit. 

Motivul pentru care este atât de important să te simţi iubit este acela de 
a putea şi tu iubi mai mult. Fii gata să accepţi iubirea care se revarsă asupra 
ta din alte dimensiuni, ca să poţi deveni fiinţa iubitoare care eşti menit să 
fii. Iubirea este destinul tău. 

Orice idee cum că nu ai fi iubit, îngrijit şi prețuit este doar o idee — un 
firicel al imaginaţiei tale — care nu conţine niciun adevăr. Tu născoceşti 
ideea, dar, de asemenea, poţi să o respingi şi să o înlocuieşti cu adevărul. 
Sunteţi creatori puternici ai propriei realităţi. Afirmaţi ceea ce credeţi şi asta 
devine trăirea voastră, până în momentul când veţi afirma altceva. 

Poate că este adevărat că nu ai fost iubit şi îngrijit suficient când erai 
copil, dar acea experienţă s-a dus. Tot ce a mai rămas este doar povestea pe 


care ţi-o spui despre ea, sentimentul de a nu fi iubit şi că vieţii nu-i pasă de 

tine. Această poveste şi aceste sentimente nu sunt reale. Le-ai inventat, dar 
poţi renunţa la ele odată ce vezi iluzia pe care ai creat-o. Însă eşti singurul 
care poţi să destrami povestea şi să dizolvi iluzia, pentru că este creaţia ta. 

Fiinţele umane se joacă de-a creatorii. Acesta este scopul creaţiei 
umane: să exploreze creaţia prin acte de creaţie şi, în acest proces, să 
evolueze. Creaţia este un mare experiment de descoperire şi evoluţie, nu 
doar pentru oameni, ci şi pentru Divinitate. V-a creat ca elemente ale 
procesului de explorare şi evoluţie a Sa. 

Atunci când te deschizi şi admiţi că exact asta se întâmplă, atunci poţi 
căpăta adevărata plăcere a vieţii. Nu eşti victima unei lumi crude, ci un 
participant voluntar şi un aventurier care se confruntă cu tot felul de 
provocări, toate putând fi depăşite, dacă nu efectiv, măcar pe plan psihic. 
Orice dificultate poate fi depăşită cu o schimbare de atitudine adecvată, cu o 
transformare de conştiinţă. Orice dificultate poate fi folosită pentru a te face 
mai puternic, dacă este abordată din conştiinţa Unităţii. Şi pentru asta te 
afli aici: ca să conştientizezi unitatea ta cu totul chiar în mijlocul acestei 
experienţe a dualității, această viață pământească. 

Eşti o fiinţă spirituală cu o capacitate enormă de a iubi, capabilă să 
emane pace şi să îi servească pe ceilalţi din pura adoraţie a vieţii pe care ei o 
reprezintă. Atunci când îţi simţi adevărata natură, îi slujeşti pe ceilalţi 
bucurie şi în mod natural, deoarece ai puţine nevoi şi o energie abundentă. 

Acest nivel de slujire este posibil doar atunci când ştii fără dubiu că 
ceilalţi sunt, de fapt, propriul tău sine. Când ştii: „Eu sunt tu, şi tu, şi tu”, 
atunci dispare tot egoismul. Îi slujeşti pe ceilalţi pentru că te simţi bine s-o 
faci, iar, dacă nu ai face-o, nu te-ai simţi bine. Cu adevărat, întotdeauna te- 
ai simţit bine să-i slujeşti pe ceilalţi, dar când aveai atâtea dorinţe şi nevoi 


personale care păreau în competiţie cu ale altora, nu părea să aibă vreun 

sens să-i slujeşti pe alţii. Pentru ego, are sens doar să-ţi slujeşti propria 
persoană. 

La un moment dat în evoluţia spirituală, ego-ul slăbeşte, ceea ce 
permite ca altceva să iasă în evidenţă. Mulţi vă aflaţi în acest punct acum. 
Ego-ul s-a dovedit a fi mincinos, înşelător şi nedemn de încredere, şi sunteţi 
pregătiţi pentru un nou maestru. Acum ceva mai autentic păşeşte în faţă şi 
devine evident. A fost întotdeauna prezent în spatele scenei, chiar 
conducând spectacolul în mare parte din timp, dar fără ca voi să fiți 
conştienţi. 

Odată ce te trezeşti din hipnoza ego-ului, a falsului eu, poţi alege cine 
să îţi controleze vorbele şi faptele: eul fals sau cel adevărat. Un moment 
istoric în evoluţia ta este atunci când vezi adevărul în mod clar — că până 
acum te-a condus sinele fals, dar că acum nu mai este necesar şi nici de 
dorit. În tine se află şi s-a aflat întotdeauna altceva, treaz şi viu, gata să te 
conducă în locul sinelui fals. 

Pentru ca această transformare să aibă loc, trebuie să fii dispus să te 
priveşti altfel. Trebuie să te consideri această fiinţă magnifică şi iubitoare 
care eşti şi poţi fi. Vrei? Ce convingeri te împiedică să vrei a te privi în acest 
fel? Şi cum te priveşti acum? Îţi dai seama că este o imaginaţie?! Ai 
născocit-o tu, posibil, cu ajutorul altora care ţi-au spus cine şi ce eşti. 

De ce să nu-ţi imaginezi ceva mai măreț, ceva mult mai adevărat, care 
să devină experienţa ta?! Aşa te trezeşti din iluzia de a fi limitat, mic, 
imperfect, nevrednic. Fii dispus să te priveşti ca fiinţa divină care eşti cu 
adevărat — şi atunci aşa vei fi! Este promisiunea mea. Poţi deveni ceea ce 
eşti cu adevărat atunci când te deschizi către această posibilitate şi eşti 


dispus să te recunoşti ca atare. Acesta este primul pas şi prima învăţătură. 

A DOUA ÎNVĂȚĂTURĂ 


Recunoaşte prezenţa Graţiei divine 


Sunteţi mai preţioşi decât vă daţi seama. Nu mai există nimeni ca voi în 
univers. Fiinţele umane sunt unice, iar fiecare dintre voi este o fiinţă umană 
unică, deşi nu sunteţi, de fapt, o fiinţă umană, ci doar jucaţi acest rol pentru 
o perioadă de timp. Sunteţi o scânteie divină care a luat forma unei fiinţe 
umane. Într-o bună zi, veţi pierde această mască şi veţi deveni fiinţa de 
lumină care sunteţi. 

Ca o omidă care se transformă în fluture, forma voastră actuală nu vă 
reflectă în mod adecvat măreţia şi potenţialul. Omida nu poate concepe să 
zboare şi, la fel ca omida, nici voi nu vă puteţi imagina ceea ce veţi deveni şi 
ceea ce sunteţi în curs de a deveni, căci chiar şi în acest moment sunteţi în 
schimbare. Această transformare pregăteşte terenul pentru o transformare 
mult mai mare care va urma. Cu toate acestea, omida nu este inferioară 
fluturelui; este doar diferită. Divinul are un plan pentru fiecare dintre voi şi 
pentru întreaga umanitate. Fiecare etapă a planului este perfectă şi la fel de 
preţuită de Creator, aşa că nu este nevoie să vă grăbiţi să treceţi de o etapă 
pentru a ajunge la următoarea sau să dispreţuiţi o etapă, promovând-o pe 
alta. 

Nimic nu e pierdut din vedere de grija şi prețuirea divină. Divinul are 
un cuvânt de spus chiar şi în cel mai mic aspect al creaţiei. Are un plan 
pentru orice a creat şi îndrumă derularea acestui plan. Mâna lui Dumnezeu 
în cadrul creaţiei este adesea numită Har sau Graţie sau Providenţă. Ea 
poate părea întâmplătoare, capricioasă sau fără scop, dar întotdeauna 
această mână acţionează cu înţelepciune, cu iubire şi în conformitate cu un 


plan mai mare. Aceasta nu înseamnă că nu se întâmplă şi lucruri groaznice, 

dar care nu sunt făcute de mâna lui Dumnezeu, căci mâna omenirii produce 
uneori rezultate teribile, lucru permis ca parte a planului. 

Harul lui Dumnezeu se vede în mişcarea stelelor, în perfecțiunea unei 
flori şi în ordinea mai mare care permite tuturor formelor de viaţă să 
prospere. Este, de asemenea, observat în multe evenimente care vă 
modelează viaţa: naşterea unui copil, o mână de ajutor, o idee inovatoare, 
un impuls creator, mâncarea de pe masă şi fiecare acţiune care a fost 
necesară pentru a o pune acolo. Harul este vizibil peste tot. Graţia divină 
susţine viaţa pe această planetă şi în tot universul, pentru că viaţa este 
sacră. 

Astfel ajungem la cea de-a doua învăţătură: Recunoaşte prezența 
Graţiei divine în viaţa ta. Pentru a te conecta cu Sursa şi cu bunătatea şi 
iubirea din esenţa ta, este necesar să observi şi să recunoşti că Divinul este 
imanent şi lucrează în viaţa ta şi a oricui. Dacă nu vezi acest adevăr, vei 
accepta concluziile minţii. Aceste concluzii nu-ţi vor fi de folos, deoarece 
sunt jumătăţi de adevăr care lasă la o parte cel mai esenţial adevăr — că eşti 
profund iubit şi ghidat în fiecare clipă de Ceea ce te-a creat şi trăieşte în tine 
şi prin tine. 

Vezi tu, nu eşti niciodată separat de Ceea ce te-a creat, ci, mai degrabă, 
eşti chiar Ceea ce te-a creat. La fel cum un copil este făcut din ADN-ul şi 
materialul fizic al părinţilor, tu provii şi eşti alcătuit din aceeaşi iubire care 
este forţa motrice a Divinităţii şi a întregii creaţii. Forţa vitală şi iubirea care 
te animă pe tine animă totul, căci ele sunt însăşi esenţa lui Dumnezeu. 

Dar iată unde-i problema: Ţi-a fost dat liberul arbitru, iar acesta îţi 
permite să urmezi cel mai primitiv aspect al tău — ego-ul — dacă asta vrei. 
Ego-ul conţine şi reflectă latura distructivă a naturii umane: lăcomia, ura, 
egoismul, invidia şi gelozia. Ego-ul este condus de frică şi de senzaţia că 


ceva lipseşte mereu. Este responsabil pentru percepţia contrară naturii tale 

superioare şi adevărului vieţii. Ego-ul este cauza tuturor relelor şi 
suferințelor şi ceea ce face ca fiinţa umană să fie atât de dificilă. Şi totuşi, 
frica, lăcomia şi ura ego-ului nu reprezintă adevărata ta natură, chiar dacă 
adesea reuşeşte să eclipseze iubirea care eşti. 

Atunci când oamenii nu simt dragostea din esenţa lor, rămân doar cu 
ego-ul şi acţionează din frică, ură şi lăcomie. Iar asta le îngreunează şi celor 
din jur să simtă dragostea din esenţa lor, şi aşa este întărit şi ego-ul din ei. 
În acest mod se perpetuează răul pe planetă. Egoismul, ura şi violenţa se 
autogenerează pe mai departe. 

Cum se poate rupe acest cerc vicios? Numai dragostea are puterea de a- 
l rupe, pentru că nu se poate tot prin ură şi violenţă. Cine va fi cel care se va 
opri şi va schimba cursul istoriei schimbându-şi comportarea, chiar şi în 
faţa violenţei?! Dacă nu o face nimeni, atunci ura şi violenţa nu pot lua 
sfârşit. 

Trebuie să învăţaţi să vă opuneţi urii şi violenţei prin iubire. Aceasta nu 
este o iubire care acceptă abuzul, ci una care îi ţine piept şi spune: „Asta nu 
va mai continua. Refuz să particip la aşa ceva”. Dacă nu ar mai exista 
oameni dispuşi să lupte în războaie, războaiele ar lua sfârşit. Asta nu 
înseamnă că îi învinovăţesc pe soldaţi, deoarece ei au fost pregătiţi să facă 
ceea ce fac. Însă trebuie analizate această pregătire şi frica din spatele ei. 
Falsul dă naştere la mai mult fals: frica dă naştere la mai multă frică, iar 
violenţa, la mai multă violenţă. Acţiunile bazate pe frică nu pot aduce pacea. 
Ele nu pot pune capăt războaielor care fac ravagii pe Pământ şi în inimile 
oamenilor. 

Singurul mod de a pune capăt războiului este să le oferi iubire celor 
care te urăsc sau se tem de tine. Aceasta poate fi sub formă de hrană sau alte 
provizii de care au nevoie. Cum să faci pace cu ceilalţi? Împarte pâinea cu ei: 


Te aşezi la masa lor, mănânci cu ei, împarţi mâncarea ta, râzi cu ei şi ajungi 

să-i cunoşti. Aşa va veni pacea pe planeta Pământ, precum se întâmplă şi 
între oameni — prin împărtăşire şi prin bunătate. 

Când spun să recunoşti mâna Providenţei, mă refer la a deveni 
conştient de acţiunea Harului în viaţa ta şi, odată conştient, să devii 
recunoscător.  Recunoştinţa îţi deschide inima față de iubirea şi 
generozitatea care îţi este acordată continuu. Conştientizând această 
generozitate şi exprimându-ţi recunoştinţa pentru ea, contracarezi tendinţa 
de a te simţi speriat şi singur, abandonat de Dumnezeu — care este percepţia 
ego-ului, mai ales a celor care au suportat vreun abuz. Să te autoizolezi de 
Dumnezeu în acest fel este iadul. Această separare de Sursa ta şi de natura 
ta divină este iadul. 

Bineînţeles, nu eşti niciodată cu adevărat separat. Asta ar fi imposibil. 
Dar credinţele tale sunt foarte puternice, iar dacă crezi că eşti izolat şi dacă 
crezi că Dumnezeu te-a abandonat sau că Dumnezeu nu se amestecă în viaţa 
ta, atunci această experienţă vei avea. Dacă nu te deschizi către o altă 
posibilitate, atunci forţele care susţin viaţa îţi vor permite să ai acea 
experienţă, pentru că tu ai ales-o. În acest fel, viaţa este, totodată, benefică: 
Alegându-ţi o anumită convingere, viaţa îţi permite să ai experienţa 
corespunzătoare, până când vei alege altfel şi atunci vei avea parte de o 
experienţă diferită. 

Căutând ce-i bun şi minunat în viaţă, vei fi condus într-o stare de 
recunoştinţă şi conexiune cu Divinul din tine şi din jurul tău. Alegând să 
observi mâna Providenţei în viaţă şi să fii recunoscător, vei trăi o stare de 
plenitudine şi completitudine, care nu poate fi găsită niciodată în lucrurile 
pe care le doreşte ego-ul. Viaţa care ţi s-a dat s-o trăieşti în această 
magnifică lume este tot ce ai nevoie pentru a fi fericit. Ce uimitor este să fii 
viu într-un corp, să respiri aerul, să te plimbi printre dealuri, să stai la 


soare, să te uiţi în ochii altuia şi să te priveşti prin ochii săi! 

Ai creat această lume şi această viață pentru ca tu şi toţi ceilalţi s-o 
trăiască. Iar acum trebuie să alegi cum anume o vei trăi. Cum vei întâmpina 
provocările vieţii? Cu furie sau cu iubire? Cu resentimente sau cu 
recunoştinţă? Şi cum vei face faţă eşecurilor tale şi eşecurilor celorlalţi? Cu 
furie sau cu iubire? Cu resentimente sau cu iertare? În fiecare clipă poţi 
alege cum vei întâmpina viaţa. 

Această provocare este şi mai dificilă pentru că ţi s-a dat un ego, care 
alege automat furia şi resentimentele în locul iubirii şi iertării. Îi vei da 
atenţie acestui aspect al umanităţii tale?! Vei crede minciunile pe care ţi le 
spune ego-ul?! Sau vei simţi pacea liniştită şi blândă dinlăuntru, care 
îngăduie toate dificultăţile şi eşecurile umane şi alege să le întâmpine cu 
iubire şi tărie, cu bunăvoință în loc de răutate sau negativitate?! 

Ego-ul este o mare provocare pentru ființele umane, dar este şi modul 
în care ajungeţi să vă cunoaşteţi şi să vă preţuiţi adevărata natură — trecând 
de acest voal. Cât de interesant este faptul că aţi fost creaţi pe baza acestei 
dualităţi, că vi s-a dat această voce interioară atât de convingătoare, care vă 
îndepărtează de adevărata voastră natură, în scopul de a vă putea descoperi 
şi cunoaşte mai clar adevărata natură. 

Poate vă întrebaţi unde este această mână a Providenţei. Poate credeţi 
că nu o vedeţi voi. Răspunsul este că, oriunde aţi privi, ea este prezentă. 
Totul a fost perfect conceput pentru evoluţia voastră şi pentru trezirea la 
adevărul naturii voastre divine. Fiecare alegere pe care aţi făcut-o vreodată 
a fost exact alegerea pe care trebuia să o faceţi la momentul respectiv pentru 
ca să evoluaţi. Şi fiecare greşeală pe care aţi făcut-o vreodată este exact 
greşeala pe care trebuia să o faceţi la momentul respectiv pentru ca să 
evoluațţi. 

Călătoria oricărui om îl conduce înapoi în acelaşi loc: Acasă. Tu alegi 


traseul şi cât de repede sau încet călătoreşti. Această capacitate de a alege 

este tot Graţia. Viaţa ta a fost proiectată perfect pentru a te aduce exact în 
punctul în care te afli acum, care este exact acolo unde eşti menit să fii. Nu 
ai cum să faci nicio greşeală, pentru că toate aşa-numitele „greşeli” te 
conduc tot acolo unde vrea Graţia să te ducă. 

Nu e nevoie să ai sentimente de vinovăţie, frică, învinuire sau ruşine. 
Toate acestea sunt modalităţi prin care ego-ul te îndepărtează de Sinele tău 
divin. Aceste sentimente nu te-au ajutat niciodată să fii o persoană mai 
bună, ci doar te-au împiedicat să te conectezi cu iubirea şi pacea din esenţa 
ta. Scopul ego-ului este de a te împiedica să vezi adevărul despre tine şi 
despre viaţă, iar frica este principalul său mijloc de a o face. 

Odată ce vei demasca această strategie şi nu vei mai crede în gândurile 
de frică promovate de ego, vei putea începe să ai încredere în viaţă. Atunci, 
frumuseţea şi Graţia vor deveni foarte evidente. Alungarea fricii este ca şi 
cum ai scoate o folie întunecată de pe ochelari. Dintr-o dată, vezi 
luminozitatea şi culoarea care au existat tot timpul, dar care erau ascunse 
de negativitatea ego-ului. Viaţa este bună! Cum ar putea fi altfel, când 
iubirea este forţa care domneşte?! Când vei pricepe că doar percepțiile şi 
credinţele tale fac ca viaţa să pară groaznică, atunci vei fi eliberat de 


suferinţa umană şi vei fi pe cale de a deveni fluture. 

A TREIA ÎNVĂȚĂTURĂ 


Declară-ţi cea mai profundă dorinţă 


Ce îţi doreşti cu adevărat? Această întrebare este importantă, deoarece 
răspunsul îţi arată unde îţi îndrepţi energia, atenţia şi resursele. Prin 
urmare, probabil că acest răspuns va indica ceea ce vei obţine. Uneori, nici 
măcar nu eşti conştient de ceea ce vrei, iar alteori, numai la asta te gândeşti 
şi suferi din cauza obsesiei. 

Problema cu dorinţele este că ai nenumărate şi multe par prea 
importante, chiar esenţiale pentru fericirea ta. Mintea are felul ei original de 
a stabili că o dorinţă ar fi esenţială şi importantă, deşi nu este deloc aşa. 
Când spun „mintea”, mă refer la ceea ce unii au numit „mintea egotică”, sau 
acele gânduri care reflectă ego-ul. Nu mă refer la partea raţională a minţii, 
sau intelectul, ci la o parte mai iraţională a minţii care reflectă 
condiţionările tale, inclusiv dorinţele şi credinţele. 

Dorinţele care nu sunt cu adevărat importante, dar care par a fi 
importante, reprezintă una dintre dificultăţile specifice condiţiei umane. 
Fără această iluzie, ţi-ai găsi mult mai repede drumul spre Acasă. Dar 
tocmai acesta este scopul iluziei. Nu ţi-e dat să ajungi Acasă rapid, ci să treci 
printr-o varietate de experienţe. Şi cum ai putea-o face mai bine, decât 
urmând nişte dorinţe una după alta?! Căutând să-ţi împlineşti dorințele, 
treci prin diverse ocazii de a gusta din ce are viaţa să-ţi ofere, şi aşa este 
menit să fie. 

Aşadar, chiar şi dorinţele cele mai superficiale nu sunt o greşeală; doar 
că nu sunt ceea ce se pretind a fi. Ele nu sunt deloc importante şi nu-ţi aduc 
pacea şi fericirea pe care le doreşti cu adevărat. De cele mai multe ori, 


urmărind să-ţi împlineşti dorinţele şi chiar obţinând ceea ce îţi doreşti nu-ţi 

aduce decât opusul păcii, fie din cauză că suferi fiindcă nu ai ceea ce îţi 
doreşti, fie pentru că ceea ce ai dorit şi ai obţinut te dezamăgeşte, fie pentru 
că te temi că cineva îţi va răpi acel lucru. Nu poţi găsi niciun loc liniştit de 
odihnă în tărâmul dorințelor — atunci când aceste dorinţe provin de la ego. 

Ego-ul face parte din programarea destinată a crea experienţa umană, 
inclusiv suferinţa umană. Da, sunteţi programaţi să suferiţi, căci această 
suferinţă împinge viaţa înainte şi vă face să învăţaţi şi să evoluaţi ca suflet. 
În această dimensiune terestră, evoluţia apare mai ales din dorinţa de a 
evita suferinţa. În cele din urmă, descoperiţi adevărul despre viaţă — ce este 
viaţa şi cine sunteţi cu adevărat — pentru că suferinţa vă conduce la cei care 
au răspunsuri la întrebările ivite din abisul suferinţei voastre. 

Având multe dorinţe, sunteţi toţi foarte ocupați. Şi totuşi, toate aceste 
dorinţe pot fi reduse la câteva dorinţe mai profunde. De exemplu, atunci 
când îţi doreşti o maşină nouă, ce îţi doreşti de fapt? Iubire? Admiraţie? 
Apartenenţă socială? Dacă te-ai simţi deja iubit, admirat şi parte din ceva 
mai mare, ţi-ai mai dori o maşină nouă? Poate. Dar dacă te-ai simţi deja 
iubit, admirat şi parte din ceva mai mare, atunci obţinerea unei maşini noi 
ar avea mai puţină importanţă. Nu ar mai fi încărcată cu greaua 
responsabilitate de a-ţi oferi iubire, admiraţie şi apartenenţă — ceea ce este 
cam prea mult să pretinzi de la o maşină. Responsabilitatea maşinii trebuie 
să fie potrivită pentru o maşină: Să te ducă în diverse locuri în mod eficient, 
confortabil şi sigur, ceea ce o maşină ar putea face. Şi de ce îţi doreşti iubire, 
admiraţie şi apartenenţă? Ce speri să-ţi ofere acestea? Oare nu joacă decât 
rolul de a-ţi permite să te relaxezi şi să fii împăcat?! Oare nu asta îţi doreşti 
cu adevărat?! 

Acelaşi lucru este valabil şi pentru alte dorinţe. Mulţi îşi doresc o relaţie 
sentimentală, pentru că îşi imaginează că aceasta îi va face nemaipomenit 


de fericiţi. Şi totuşi, cer prea mult de la o relaţie. Îţi poate oferi o companie 

plăcută, dar fericirea este ceva ce numai tu îţi poţi oferi. Oamenii pretind 
cam prea mult de la lucrurile pe care şi le doresc. Majoritatea lucrurilor pe 
care le vor oamenii le pot oferi doar o fracțiune din ceea ce îşi doresc. 
Chestiunile mai profunde, cum ar fi fericirea, pacea şi dragostea, nu provin 
din obiecte materiale sau realizări, ci sunt o stare de spirit sau, mai exact, o 
stare a inimii. Aspectele mai profunde provin dintr-un mod de a fi. Ele arată 
cum eşti şi nu au nimic de-a face cu ceea ce ai, cu locul în care trăieşti sau cu 
cine crezi că ai fi. 

Cum poţi atinge această stare de fericire şi pace, această stare de a fi la 
care tânjeşti? Există o singură cale şi anume demascarea iluziei, a credinţei 
eronate că pacea şi fericirea ar lipsi şi că ar trebui să faci ceva pentru a le 
obţine. Nu trebuie să obţii sau să faci ceva pentru a fi fericit şi împăcat, aşa 
cum presupune mintea. Secretul este să încetezi să mai încerci să capeţi sau 
să faci ceva pentru a fi fericit şi împăcat. 

Secretul este să te opreşti şi doar-să-fii. Doar opreşte-te şi fii în acest 
moment, fără toate ideile şi dorinţele despre cine ai vrea să fii sau cum ai 
vrea să fie viaţa. Ce este adevărat aici şi acum? Ce percepi aici şi acum? Că 
inspiri şi expiri. De ce altceva mai eşti conştient? Simţi pace în acest simplu 
moment? Fericire? Iubire? Da, toate există aici şi acum. 

Dar acest lucru pare prea uşor — şi plictisitor — pentru minte. Vei 
asculta de minte? Vei lăsa mintea să te scoată din acest simplu moment? 
Inspiraţie şi expiraţie. Simplitatea însăşi. Doar atât. Doar să fii aici şi acum, 
în această clipă. Asta înseamnă să fii viu în acest moment. Nu o persoană 
care aleargă după curcubee. Doar curcubee aici, acum. Încântat de viaţă 
exact aşa cum este ea. Aceasta este libertatea şi iubirea pe care ţi le-ai dorit 
dintotdeauna, pe care le-ai căutat toată viaţa. Tu eşti iubirea şi pacea pe care 
le-ai căutat. Eşti făcut din iubire şi pace. De ce să le mai cauţi?! Sunt 


prezente aici şi acum, în liniştea de a fi, pur şi simplu. 

În momentele în care nu simţi iubirea şi pacea, declară-ţi dorinţa 
pentru ele. Totuşi, nu trebuie să fie doar o declaraţie de cuvinte goale. Odată 
cu această declaraţie sau intenţie, trebuie să nu te mai laşi distras de la 
pacea şi iubirea care există deja. Trebuie să nu mai dai atenţie minciunilor 
pe care ţi le spune mintea despre viaţă şi despre ce crede ea că ai avea 
nevoie pentru a fi fericit. 

Declaraţia /intenţia trebuie să fie urmată de un efort — da, de o alegere 
— pentru a-ţi schimba focusul atenţiei. Nu este dificil. Nu este o treabă grea, 
ci cel mai simplu lucru imaginabil. Oare cât de greu este să-ţi muţi atenţia 
de la un lucru la altul?! Faci asta de un milion de ori pe zi, deci cât de greu 
poate fi?! Pentru a simţi pacea şi iubirea pe care ţi le doreşti cel mai mult, 
este nevoie doar să îţi muţi atenţia de la ideile tale despre tine şi ceea ce 
crezi că ai avea nevoie pentru a fi fericit, la aici-şi-acum. Şi apoi, să-ţi menţii 
atenţia aici-şi-acum. lar când atenţia se abate din nou spre gânduri, atunci 
mută-ţi din nou atenţia spre aici-şi-acum. 

Poţi să fii atent la respiraţie, aşa cum fac mulţi dintre cei care 
meditează, sau spre o senzaţie corporală, şi astfel te ancorezi în corp, care 
este instrumentul prin care experimentezi viaţa reală. Mintea este 
mecanismul de experimentare a unei realităţi subiective, interioare şi, în 
mare măsură, născocite, pe când corpul simte realitatea concretă. Ce linişte 
nemaipomenită există în realitate, fără suprapunerea subiectivă a minţii! În 
sfârşit, pace! Este suficient? Pentru minte nu este suficient, dar este 
suficient pentru tine? 

Tu nu eşti mintea ta, nu-i aşa? Mintea îşi continuă cursul, iar uneori te 
pierzi în ea, alteori nu. Oare nu eşti tu cel ce se pierde sau nu se pierde în 
minte?! Oare nu eşti tu cel ce este conştient că te-ai pierdut sau nu?! Ce 
mister ciudat eşti. Are această conştiinţă o personalitate?! Un sex?! 


Preferinţe?! Un stil sau un aspect anume?! Nu, ea doar intră şi iese din 


Zece învățături pentru o singură lume pag. 23 


gândire, intră şi iese din personajul care pari a fi, intră şi iese din diversele 
roluri şi identități pe care le joci. Dar tu nu eşti niciunul din acestea. Tu eşti 
conştiinţa care se perindă prin toate acestea. 

Dar când anume simţi pacea? Oare nu în momentele în care nu te mai 
identifici cu mintea şi cu dorinţele personajului şi cu ideile sale despre sine 
şi despre viaţa sa?! Există vreo pace în minte, în dorinţe, în rolurile sau 
identitățile jucate?! Oare nu este în afara lor?! Oare nu o simţi atunci când 
eşti conştient de tine, cel aflat dincolo de aceste lucruri?! 

Ce este acest mister numit „eu”, aflat dincolo de gânduri, dincolo de 
emoţii, dincolo de roluri, măşti şi imagini-de-sine? Cine eşti tu nu este ceva 
palpabil, nu-i aşa? Nu-l poţi defini sau descrie. Mintea eşuează, aşa că se 
răsuceşte şi se gândeşte la ceva ce poate descrie sau defini, ceva la care se 
potrivesc cuvintele. 

Ce îţi doreşti cu adevărat? Eşti gata să declari? Eşti gata să dai atenţie 
păcii şi iubirii? Eşti gata să alegi pacea şi iubirea în locul unor dorinţe 
trecătoare stârnite de ego? Poate că nu pare o întrebare importantă, dar este 
extrem de importantă, pentru că marchează un punct de cotitură în 
evoluţie, când devine posibil să obţii, în sfârşit, ceea ce îţi doreşti cu 
adevărat. Eşti dispus să respingi celelalte dorinţe sau, cel puţin, să nu le mai 
acorzi atâta importanţă? S-ar putea să nu fii, şi este în regulă şi asta. Dar 
dacă eşti pregătit, atunci declară-ţi dorinţa cea mai profundă. Aceasta este 
cea de-a treia învăţătură a mea. Declară că-ţi doreşti pace şi iubire. Simte 
profunzimea şi puterea acestei dorinţe şi las-o să-ţi întărească voinţa de a da 
atenţie păcii şi iubirii. 

Tu şi forţele spirituale care-ţi susţin evoluţia veţi aduce împreună pacea 
şi iubirea în viaţa ta atunci când tu vei declara că ţi le doreşti mai mult decât 
orice altceva. Evoluţia oricărui om ajunge, în cele din urmă, în acest punct: 


Îţi dai seama că dorinţa ta cea mai profundă este pacea şi iubirea şi o declari 

în inima ta. Apoi viaţa aranjează lucrurile pentru a-ţi aduce exact asta. Eşti 
pregătit să afli adevărul despre viaţă şi adevărul despre tine însuţi — că eşti 
deja ceea ce îţi doreşti cel mai profund? Tu eşti iubirea şi pacea. Scopul 


vieţii a fost dintotdeauna acela să descoperi asta. 

A PATRA ÎNVĂȚĂTURĂ 


Acceptă viaţa așa cum este 


Este imposibil să iubeşti sau să te simţi împăcat dacă nu accepti viaţa 
aşa cum este. Neacceptarea închide inima, care este uşa către iubire şi pace. 
Pentru a deschide acea uşă nu există altă cale decât acceptarea. Atunci când 
accepti, pacea te cuprinde şi iubirea poate curge din nou. 

Acesta este un adevăr greu de înghiţit de către minte, din cauză că 
mintea este concepută să respingă, să se împotrivească şi să dorească 
altceva decât îi oferă viaţa. Mintea nu acceptă felul în care stau lucrurile: Nu 
acceptă frigul când vrea căldură sau ploaia când vrea soare. Se poate chiar 
supăra că îngheţata e cu vanilie când ar vrea cu ciocolată. Mintea crede că 
viaţa ar trebui să decurgă conform ideilor şi planurilor sale. Şi, ca un copil 
încăpățânat, se plânge şi se înfurie când viaţa nu o face. Dacă îţi asculţi 
mintea, poţi fi sigur că inima îţi va rămâne închisă. Dacă adopţi perspectiva 
minţii, atunci vei fi în dezacord cu viaţa, nu vei găsi fericirea şi nu vei simţi 
pacea sau iubirea de durată. 

Această împotrivire este naturală şi aşa ai fost construit să reacţionezi. 
Totuşi, există şi o altă cale. Nu trebuie să-i permiţi minţii să-ţi determine 
experienţa interioară. Nu trebuie să te simţi supărat de supărările minţii. 
Respingerea de către minte a felului în care este viaţa nu trebuie să devină 
experienţa ta interioară — cum simţi viaţa. Există şi o altă posibilitate. Îţi 
doreşti iubire şi pace mai mult decât ce vrea mintea?! (Poţi răspunde uşor 
dacă îţi dai seama că, oricum, mintea nu va obţine ceea ce vrea doar pentru 
că aşa vrea ea). Eşti dispus să vezi că tu nu eşti mintea?! 

Oare este mintea suficient de înţeleaptă pentru a şti ce-i mai bine 


pentru ea?! Precum un copil, mintea nu ştie, dar crede că ştie. Din fericire, 

ai o înţelepciune nativă. Deşi ai o minte care refuză adesea să vadă adevărul, 
altceva dinlăuntru ştie adevărul. Spre deosebire de un copil, tu ştii că nu 
poţi avea o viaţă exact aşa cum ţi-o doreşti, că viaţa este cum este şi că va fi 
cum va fi. Mintea crede că poate schimba acest lucru, dar nu poate. Mintea 
va fi mereu nefericită atâta timp cât va crede că viaţa ar putea fi schimbată 
în moduri în care nu poate fi schimbată. Copilul care este mintea nu se 
maturizează niciodată. Continuă să creadă în convingerile sale eronate, în 
ciuda dovezilor care demonstrează contrariul. Nu învaţă. Nu se 
maturizează. Dar tu ai crescut deja şi vezi adevărul. Tu nu eşti mintea. 

Apropie-te de ceea ce este înțelept în tine pentru a-ţi stabili atitudinea 
faţă de viaţă. Experienţa ta interioară este generată fie de tine, fie de mintea 
ta. Experienţa ta subiectivă este sub controlul tău, pe când mare parte din 
viață nu este. Preia frâiele de la minte! Preia controlul asupra experienţei 
subiective! Aliniază-ţi viziunea cu adevărul despre viaţă şi nu-i permite 
minţii să-ţi dicteze cum să gândeşti sau să simţi! 

Viaţa poate fi numai pace şi iubire, în loc de împotrivire şi nefericire, 
furie şi conflicte. Găseşte în tine acel ceva care iubeşte şi este împăcat cu 
viaţa aşa cum este ea. Acest ceva a fost întotdeauna treaz şi conştient în 
tine. Este singurul lucru care a fost vreodată treaz şi conştient, dar este 
trecut cu vederea în învălmăşeala de gânduri care-ţi atrag atenţia. Ia-ţi 
înapoi puterea, pe care ai dat-o minţii, de a-ţi genera trăirile. 

Acceptarea realităţilor vieţii include acceptarea propriei dureri şi 
limitelor de ființă umană. Ai un corp uman, cu toată durerea şi limitările 
aferente. Ai idei false, care-ţi creează emoţii dureroase. Ai tendinţe care, de 
asemenea, îţi provoacă suferinţă, cum ar fi judecarea altora, dorinţa de a le 
fi superior şi compararea cu ei. Toate acestea sunt aşa cum trebuie să fie. Nu 


sunt nişte greşeli. Sunteţi concepuţi în acest fel şi acest lucru trebuie 

acceptat. Dar, din fericire, vi se oferă şi capacitatea de a depăşi suferinţa şi 
limitările condiţiei umane. 

Ce creatori puternici sunteţi! Doar cu ajutorul gândurilor, voi creaţi 
emoţii. Aceste emoţii vă împing să vă comportaţi în moduri adesea 
distructive, care atrag anumite consecinţe şi, în continuare, alte emoţii. 
Apoi, aceste emoţii devin fapte şi tot aşa. Aceasta este experienţa umană. 
Când înţelegi cum funcţionează, devine posibil să accepţi cum stau lucrurile 
în condiţia umană şi să treci dincolo de aceste tendinţe umane. Dacă nu 
înţelegi cum funcţionează, eşti la cheremul condiţiei umane şi va fi dificil să 
accepti aparent nesfârşita suferinţă provocată de gândurile şi emoţiile tale. 

Pentru a accepta viaţa şi condiţia umană trebuie să conştientizezi 
adevărul despre viaţă şi condiţia umană, deoarece este foarte dificil, dacă nu 
imposibil, să accepţi ceea ce nu cunoşti. Dacă nu eşti conştient de adevăr, 
cum l-ai putea accepta?! Vei continua să aderi la viziunea care ţi-a fost dată 
— perspectiva minţii, care este una falsă. 

Conştientizarea adevărului despre viaţă şi condiţia umană este cheia 
pentru a fi împăcat şi a deveni fiinţa iubitoare care poţi fi. Odată ce devii 
conştient de dilema umană, de ce este atât de dificil să fii om, atunci nu mai 
eşti la mila condiţiei umane şi te poţi simţi cu totul altfel. Odată ce simţi că 
deja eşti fiinţa iubitoare care ţi-ai dorit întotdeauna să fii, şi nu mintea, 
atunci devine uşor să-ţi iubeşti şi să-ţi accepţi sinele uman şi să-i iubeşti şi 
să-i accepţi pe cei încă prinşi în condiţia umană — pentru că le înţelegi 
dilema. 

Dificultatea de a scăpa de dezgustul de sine şi de senzaţia de lipsă pe 
care le simţi ca om constă în a te accepta pe tine însuţi atunci când eşti 
cuprins de aceste senzaţii. La un moment dat, îţi dai seama că cheia pentru 
a ieşi din închisoarea condiţiei umane este acceptarea. Poate că o auzi de la 


un suflet înţelept sau dai peste ea într-o carte. Cheile de la închisoare sunt la 

dispoziţia ta, atunci când eşti pregătit să le găseşti. Îţi ofer această cheie ca 
fiind cea mai importantă învăţătură dintre toate, a patra mea învăţătură: 
Acceptă viaţa aşa cum este şi acceptă-te pe tine însuţi aşa cum eşti. 

Cum să faci asta? Care este mecanismul acceptării? Dacă eşti atent în 
acele momente în care dovedeşti acceptare, ce anume faci sau nu faci ce-ţi 
permite să fii îngăduitor? Nu cumva acceptarea vine mai mult din faptul că 
nu faci ceva decât din faptul că faci ceva?! Nu cumva acceptarea apare 
atunci când încetezi să mai susţii că tu sau el sau ea sau viaţa ar trebui să fie 
altfel, când renunţi să te mai opui felului în care stau lucrurile?! Te predai 
situaţiei aşa cum este ea, te predai inclusiv împotrivirii tale față de felul în 
care stau lucrurile. Îţi laşi împotrivirea, respingerea, furia, frustrarea faţă de 
cum este viaţa, pur şi simplu, le laşi să existe. 

Şi astfel, faci ceva. Ceea ce faci este că recunoşti că împotrivirea, 
respingerea, furia, frustrarea şi orice alt simţțământ nu îţi aparţin. Chiar aşa 
— nu-ţi aparţin ţie, ci condiţiei umane. Emoţiile tale aparţin umanităţii; ele 
ţin de umanitatea ta. Iar tu doar observi atent aceste emoţii, cu compasiune 
pentru durerea pe care ţi-o provoacă ţie şi întregii umanităţi. Recunoşti ce 
sunt emoţiile: un produs secundar al condiţiei umane. În acel moment devii 
liber, nu mai eşti la mila lor. 

Prin această libertate simţi adevărata ta natură. Întotdeauna ai fost 
liber, dar te-ai jucat de-a omul. Ai intrat şi ieşit din experienţa umană, dar 
în tot acest timp nu ai fost niciodată uman. Întotdeauna ai fost bivalent: atât 
acel ceva care este conştient de a fi om, cât şi acel ceva care experimentează 
condiţia umană. Ce paradox: eşti atât uman, cât şi non-uman! 

Când devii conştient de cine eşti cu adevărat, atunci devine mult mai 
uşor să fii om. A fi om nu mai este o problemă, deoarece ţi-ai acceptat 
umanitatea, iar această acceptare îţi permite să te eliberezi de suferinţa 


cauzată de condiţia umană şi să fii cine eşti cu adevărat. Iată de ce 

acceptarea este cea mai puternică învăţătură dintre toate: este cheia pentru 
a te elibera de condiţia umană. Această cheie vă este oferită atunci când v-a 
venit timpul să ieşiţi din închisoare şi nu mai devreme. Totul a fost proiectat 
pentru a vă aduce la acest moment de trezire. 

Dar acceptarea are o potenţială capcană: Acceptarea umanităţii şi a 
emoţiilor tale nu înseamnă că trebuie să le faci pe plac. E ca şi cum ai merge 
pe sârmă. lar mersul pe sârmă necesită practică. După ce-ţi accepţi condiţia 
umană, în loc să revii la slăbiciunile tale şi să-ţi laşi emoţiile să se desfăşoare 
ca de obicei, următorul pas este să dai atenţie vieţii care ţi se oferă în acest 
moment, nu la ce visează mintea, ci la viaţa aşa cum este ea aici-şi-acum. 

Odată ce ai devenit conştient de rolul minţii în crearea condiţiei umane 
şi accepţi faptul că mintea acţionează şi percepe în felul ei, atunci trebuie să 
alegi să fii atent la altceva decât la minte. Dacă însă vei fi atent tot la minte, 
vei perpetua condiţionările umane pe care le-ai primit, în loc să le 
transcenzi. Este alegerea ta. Conştientizarea şi acceptarea fac posibilă 


această alegere. 

A CINCEA ÎNVĂȚĂTURĂ 


Pricepe că gândurile și emoţiile nu sunt ale tale 


Şi dacă ai afla că gândurile şi emoţiile nu sunt ale tale?! Ce-ar fi dacă, 
printr-o întâmplare ciudată, gândurile şi emoţiile tale ar fi schimbate cu ale 
altcuiva?! Ai mai fi în continuare cine eşti?! Aceasta este o întrebare 
profundă şi merită să reflectăm la ea. Iar dacă ai răspuns afirmativ, ce ar 
rămâne din tine dacă gândurile şi emoţiile n-ar mai fi aceleaşi? Cât de mult 
ti-ar modifica comportamentul şi modul în care te priveşti pe tine însuţi? 
Te-ai comporta şi te-ai vedea brusc altfel? 

Măsura în care tinzi să te identifici cu gândurile şi emoţiile, măsura în 
care crezi în ele şi le transpui în fapte este şi măsura în care ar conta această 
modificare de gânduri şi emoţii. Sau nu?! Cât de diferite sunt gândurile şi 
emoţiile tale de cele ale altor persoane? Oare nu au toţi oamenii gânduri şi 
emoţii similare?! Oare nu eşti, în esenţă, mult mai asemănător cu celelalte 
fiinţe umane decât diferit de ele?! Oare gândurile şi emoţiile îţi conferă 
unicitatea sau altceva te face unic?! 

Nevoile, impulsurile şi dorinţele tale sunt similare cu ale oricărei alte 
fiinţe umane. Poţi avea alte preferinţe şi o personalitate diferită, dar acestea 
nu te diferenţiază de celelalte fiinţe umane la modul fundamental. Toată 
lumea are aceleaşi nevoi, impulsuri şi dorinţe: de supravieţuire, hrană, apă, 
somn, adăpost, siguranţă, protecţie, confort, dragoste, apartenenţă socială, 
fericire, pace şi frumuseţe. Acestea sunt câteva dintre impulsurile de bază 
care îi unesc pe oameni. 

Toate fiinţele umane au, de asemenea, emoţii similare: Toată lumea 
simte frică, bucurie, dragoste, vinovăţie, furie, ruşine, gelozie, invidie, ură şi 


lăcomie. Variază doar măsura în care sunt exprimate aceste emoţii, dar ele 

există în toate fiinţele umane. S-ar putea argumenta că unii oameni, şi 
anume sociopaţii, nu au sentimente de vinovăţie şi ruşine. Însă aceşti 
indivizi sunt recunoscuţi de toată lumea ca fiind nişte dereglaţi. 

Deoarece toţi oamenii au impulsuri, nevoi, dorinţe şi emoţii similare, 
este destul de uşor să concluzionăm că şi gândurile lor sunt similare, 
deoarece acestea merg mână în mână. Aşadar, chiar neştiind exact ce 
gândesc ceilalţi, putem presupune cu certitudine că oamenilor le trec prin 
minte gânduri foarte asemănătoare. 

În general, ce-i diferenţiază pe oameni este măsura în care cred şi 
acţionează în funcţie de gândurile lor şi care sunt gândurile pe care le pun în 
practică. De exemplu, cineva care are succes, cel mai probabil, nu ţine cont 
de gândurile care i-ar putea împiedica succesul şi le adoptă pe cele care îl 
susţin, pe când cineva care are mai puţin succes, cel mai probabil, face 
invers. Deşi nimic, inclusiv succesul, nu depinde în totalitate de gândurile 
tale, totuşi, contează ce relaţie ai cu gândurile tale. 

Acelaşi lucru este valabil şi pentru emoţii: Contează cum te raportezi la 
emoţii, în special la cele neplăcute. Relaţia cu emoţiile determină dacă te vei 
simţi rău sau nu şi cum te vei comporta. Emoţiile în care crezi şi cărora le 
dai atenţie se vor întări şi vor deveni forțe determinante în viaţa ta, în timp 
ce acelea pe care le respingi au un efect foarte redus. 

Relaţionarea cu emoţiile dificile într-un mod care să nu le agraveze sau 
să nu le transforme într-o problemă este o abilitate care trebuie învățată. 
Este nevoie de un anumit efort pentru a deveni conştient de gândurile şi 
emoţiile tale. Cei mai mulţi oameni nu sunt conştienţi de ceea ce gândesc şi 
simt şi nici nu realizează că pot alege cum să reacționeze la gânduri şi 
emoţii. Cei mai mulţi reacţionează fără să-şi dea seama că se pot raporta şi 


altfel la ele, într-un mod mai puţin problematic. 

Această lipsă de conştientizare îi face pe oameni să fie victime ale 
propriei condiţii umane, ale gândurilor care le sunt inoculate. Condiţia 
umană este o stare de suferinţă, pentru simplul motiv că, în mod natural, 
oamenii nu îşi pun la îndoială gândurile şi emoţiile. Ei presupun că 
gândurile sunt perfect valabile şi că le aparţin. Acestea sunt presupuneri 
greşite care duc la atât de multă durere. Aceste presupuneri stau la baza 
suferinței umane. 

Deci, din nou, ce-ar fi dacă gândurile şi emoţiile tale nu ar fi ale tale?! 
Ele îţi oferă experienţa de om, însă, de fapt, eşti mult mai mult decât o fiinţă 
umană: Eşti o fiinţă spirituală. Aşadar, când spun că gândurile şi emoţiile 
tale nu sunt ale tale, mă refer la faptul că nu au nimic de-a face cu fiinţa 
spirituală care eşti, ci numai cu fiinţa umană care, de fapt, nu eşti. Desigur, 
nu-i nimic în neregulă cu a fi o fiinţă umană, doar că identificându-te cu 
ceea ce te face uman — gândurile şi emoţiile — înseamnă că vei suferi. 

Există o vreme în cursul evoluţiei când suferinţa este menită să fie forţa 
motrice. Suferinţa conduce la progres. Şi vine un moment în care suferinţa 
nu mai este necesară, iar lecţia evolutivă se referă la cum să nu mai suferi în 
cadrul condiţiei umane, pentru că acest lucru chiar este posibil. Am putea 
spune că a nu mai suferi ca om este ultima lecţie înainte de a trece la o stare 
mai divină. Mulţi sunt pregătiţi să înveţe cum să o facă şi mulţi predau 
această lecţie, deoarece omenirea se apropie de un punct critic în evoluţia 
sa, iar ființele umane trebuie să înveţe să trăiască în mai multă armonie şi 
pace. 

Suferinţa este cauzată de împotrivire, de senzaţia de lipsă şi de 
credinţele false ale minţii egotice. Atingerea păcii şi a fericirii este, în mare 
măsură, o chestiune de depăşire a acestor gânduri şi credinţe. Treci dincolo 
de ele, pur şi simplu, când nu le mai crezi. Credinţa în astfel de gânduri 


doare, iar durerea te conduce la descoperirea acestui adevăr. În cele din 

urmă, pricepi că aceste gânduri nu sunt adevărate şi nu-ţi sunt de folos, că 
te-au trădat şi indus în eroare. 

Cine sau ce este capabil să înţeleagă acest mare adevăr? Tu eşti! Când 
te conectezi cu natura ta divină, te simţi înţelept, liniştit şi iubitor. Când 
crezi în gândurile tale, ai acea senzaţie de lipsă, te simţi temător şi fără 
iubire şi pierzi adevărul despre tine şi viaţă. Gândurile îţi creează 
sentimentul de a fi cineva care se luptă cu viaţa. Însă fără aceste gânduri, 
eşti liber să trăieşti viaţa ca pe un dar frumos şi plin de bucurie, aşa cum 
este ea. 

Ca să ne întoarcem la întrebarea noastră, dacă gândurile şi emoţiile nu 
sunt ale tale, atunci mai contează ele?! Păreau să conteze numai pentru că 
erau ale tale. Oare nu tocmai ele îţi dădeau o identitate?! Cine ai mai fi tu, 
dacă nu aceste gânduri?! Ele alcătuiesc omul din tine, dar nu şi pe Tine cel 
adevărat. De fapt, ele chiar îl învăluie pe adevăratul Tu. Ce surpriză să 
descoperi asta! Cine eşti tu, pe bune?! Oare nu eşti cel capabil să priceapă 
acest adevăr?! Oare nu eşti ceea ce-i dincolo de toate gândurile şi emoţiile?! 
Deci, din nou, chiar contează gândurile şi emoţiile tale?! Ce-ar fi dacă nu ar 
conta?! Ce s-ar întâmpla atunci? Pe ce bază ţi-ai mai trăi viaţa, dacă nu pe 
baza gândurilor şi emoţiilor tale?! 

Această învăţătură, conform căreia gândurile şi emoțiile tale nu sunt 
ale tale, constituie a cincea învăţătură. Este o învăţătură de temelie pentru 
toate celelalte. Viaţa ta, aşa cum o ştiai, se termină în momentul în care 
accepţi această învăţătură, iar o nouă viaţă poate începe, în care îţi încerci 
aripile de fluture şi descoperi că, da, există un nou mod de a trăi care nu 
include suferinţa. Tot ce a trebuit să faci a fost să întorci cu spatele la 
mintea egotică şi doar-să-exişti în această viaţă frumoasă, exact aşa cum 
este ea. Dar cum poţi reuşi asta? Ajungem astfel la cea de-a şasea 


învăţătură... 

A ŞASEA ÎNVĂȚĂTURĂ 


Fii conştient de ceea ce este real 


Ce rămâne din tine atunci când nu-ţi mai crezi gândurile şi emoţiile, 
când ele nu mai contează? Eşti tot aici, nu-i aşa?! Nimic nu s-a schimbat şi, 
totuşi, totul s-a schimbat, pentru că raportarea ta la viaţă s-a schimbat. 
Înainte, considerai că gândurile şi emoţiile tale sunt cele mai importante; 
acum, ele rămân pe fundal, iar restul vieţii apare în prim-plan. La fel ca în 
cazul iluziilor optice amuzante, în care prim-planul devine brusc fundal, 
totul pare diferit şi, totuşi, nimic nu s-a schimbat de fapt, ci doar percepţia 
ta. Atunci când lentilele percepţiei nu mai sunt umbrite de gândurile şi 
emoţiile legate de sinele tău uman, atunci devine evident cine este 
privitorul, adevăratul martor al vieţii, precum şi ce este fals şi ce este real. 

Problema cu gândurile şi emoţiile este că ele nu reflectă cu exactitate 
realitatea şi, adesea, nu au nicio legătură cu realitatea, deşi pretind că ar 
avea. Într-un sens, gândurile şi emoţiile creează o realitate paralelă, care îl 
conţine pe acel tu care te crezi a fi. Mai corect spus, acel tu doar atâta eşti — 
doar idei despre tine, în mare parte imagini şi poveşti. Această realitate 
paralelă există doar în mintea ta (nici măcar în mintea altora). Este o 
realitate născocită, care îți modelează şi îţi determină trăirea realităţii exact 
în măsura în care crezi această imaginaţie. 

De exemplu, dacă te crezi a fi o persoană neatractivă, atunci te vei şi 
simţi neatractiv şi este posibil să-ţi petreci o bună parte a timpului 
încercând să-ţi schimbi aspectul fizic pentru a-ţi îmbunătăţi părerea despre 
tine. lar unele dintre lucruri pe care le faci în acest scop ţi-ar putea da 
impresia că te ajută temporar. Dar n-ai cum remedia cu adevărat o idee 


despre tine însuţi schimbând ceva exterior. Nu poţi schimba ideea despre 

tine decât abordând direct acea idee. Problema nu este că eşti neatractiv, ci 
că tu crezi că ai fi neatractiv. 

Toate eforturile tale de a-ţi schimba înfăţişarea şi sentimentele pe care 
ţi le trezeşte ar fi inutile dacă nu ai crede în gândul că „nu eşti atractiv” sau 
dacă acel gând nu ar conta pentru tine. În acel caz, cum ţi-ai folosi timpul şi 
energia? Nu ar fi nicio problemă dacă, petrecându-ţi timpul ca să arăţi mai 
bine, ai obţine vreo satisfacţie. Dar nu obţii nicio împlinire când nu te simţi 
bine în pielea ta şi doar încerci să repari acest simţământ, care oricum nu 
poate fi reparat în exterior. Aceaste acţiuni de sclivisire nu-ţi aduc bucurie 
sau linişte, ci dimpotrivă. Aşadar, care mai este rostul lor?! Ele nu vor putea 
niciodată să te satisfacă cu adevărat, iar asta-i marea problemă a credinţei 
în minte. Mintea îţi prezintă nişte false probleme şi apoi soluţii care nu te 
vor satisface niciodată. 

Nu e nevoie să-ţi petreci viaţa în felul ăsta. Există şi modalităţi mai 
satisfăcătoare şi mai pline de bucurie, dar cum le vei găsi dacă eşti mereu 
ocupat să rezolvi nişte probleme imaginare şi emoţiile trezite de ele? 

Ce-ar fi dacă gândurile şi emoţiile nu ar conta deloc?! În condiţia 
umană, gândurile şi emoţiile contează prea mult — atât de mult, încât 
oamenii sunt dispuşi să moară şi să ucidă pentru ele. Prea marea 
importanţă acordată gândurilor şi emoţiilor este responsabilă pentru 
suferința de pe această planetă. Ceea ce sugerez este să depăşim condiţia 
umană şi suferinţa trecând dincolo de gânduri şi emoţii. Vorbesc aici despre 
un fel de a fi care este la fel de diferit de felul obişnuit de a fi precum un 
fluture este diferit de omidă. 

În următoarea fază a evoluţiei omenirii, gândurile şi emoţiile vor fi 
privite în adevărata lor semnificaţie, adică, ele nu contează de fapt. Nu sunt 
luate în considerare. Nu vorbesc aici de reprimarea emoţiilor, ceea ce se 


întâmplă adesea în cadrul condiţiei umane, ci de a nu mai crea deloc astfel 

de emoţii negative, necrezând gândurile care le-ar putea provoca. Dacă nu 
crezi gândurile provocatoare, atunci nu vei mai resimţi nici emoţiile 
respective. Iar dacă totuşi trăieşti nişte emoţii negative, ele sunt văzute în 
adevărata lor lumină, anume: reflexii ale unei idei greşite care a fost luată în 
serios, deşi nu ar fi trebuit. 

Imaginează-ţi pentru o clipă cum ar fi dacă cineva care este supărat pe 
tine ar ignora această furie sau dacă tu ai ignora furia ta! Cum ar schimba 
asta relaţia voastră? Ce anume este în stare să perturbe starea naturală de 
pace a omului evoluat? Doar un gând poate s-o facă. Doar un gând — doar 
ceva atât de intangibil precum un gând poate aduce război şi teroare în 
relaţiile umane. Odată ce devii fluture, vezi ce absurd este să acorzi atât de 
multă putere gândurilor şi emoţiilor. Întotdeauna au existat şi oameni care 
au priceput această absurditate. Ei au fost şi sunt învățătorii şi maeştrii 
spirituali care au fondat diferitele religii. Cu toţii v-au învăţat pacea. 

Ce s-a întâmplat cu această învăţătură a păcii? A fost coruptă de minte, 
care pretinde că pacea este imposibilă şi, chiar mai rău, nesigură. Aceasta 
este marea minciună care îi blochează pe oameni în suferința specifică 
condiţiei umane. Pacea este posibilă în lume, şi chiar acum. Dar ea pleacă 
de la tine — din inima ta — şi apoi se răspândește la ceilalţi. 

Cum ai putea să cunoşti adevărul sau să ai încredere în el dacă nu l-ai 
descoperit pe cont propriu, trăind ca şi cum gândurile şi emoţiile tale nu 
contează?! Oare vei da putere gândurilor şi emoţiilor crezând în ele, sau te 
vei desprinde de ele şi vei descoperi „pacea care întrece orice înţelegere”? 
Numai atunci vei cunoaşte pacea. 

Odată ce ai învăţat să te detaşezi de gânduri şi emoţii, mai trebuie doar 
să devii conştient de ceea ce este real. Aceasta este cea de-a şasea învăţătură 


şi reprezintă baza unei noi vieţi ca fluture, o ființă umană proaspăt trezită. 

Odată ce falsul, irealul, iluzoriul nu mai este băgat în seamă, rămâne numai 
ceea ce este real. 

Ce anume este real? Priveşte în jur. Ce vezi, ce atingi, ce simţi, miroşi şi 
guşti? Asta-i real. Ceea ce percepi prin simţuri este cât se poate de real. Fără 
simţuri, nu ar exista nicio lume pe care să o experimentezi, deşi conştiinţa 
încă există. Aşadar, conştiinţa este, şi ea, reală. Acestea două: experienţa 
senzorială şi conştiinţa alcătuiesc lumea fluturelui. 

Da, mai există şi gânduri şi emoţii, dar ele sunt demascate că susţin 
iluzia unui eu suferind, care luptă împotriva vieţii. Experienţa senzorială şi 
conştiinţa nu pot produce suferinţă, ci doar bucurie. Aşadar, atunci când te 
concentrezi pe experienţa senzorială şi pe conştiinţă, suferinţa devine 
imposibilă. Iar fără suferinţă, ies la lumină bucuria, pacea şi iubirea 
adevăratei tale naturi, pentru că nu mai sunt umbrite de plăsmuirile 
gândurilor. Gândurile şi emoţiile rămân pe fundal, în timp ce experienţa 
senzorială şi conştiinţa apar în prim-plan. Acest nou mod de a fi şi de a 
percepe este marcat de bucurie, de pace şi de sentimentul de a fi ajuns 
Acasă. 

Pentru scopurile noastre, aş dori să definesc ca fiind ireal tot ceea ce te 
îndepărtează de ceea ce-i real şi ca fiind real tot ceea ce provine sau te aduce 
mai aproape de ceea ce-i real. Pe baza acestei definiţii, produsele minţii — 
gândurile şi emoţiile — sunt ireale; în timp ce bucuria, pacea, dragostea, 
curajul, răbdarea, tăria morală, înţelepciunea, intuiţia, inspiraţia şi unele 
motivații sunt reale. 

A fi conştient de ceea ce este real înseamnă a da atenţie la ceea ce este 
real. Orice lucru căruia îi acorzi atenţie devine real pentru tine. Aşadar, 
dacă dai atenţie la ceea ce este ireal — gânduri şi emoţii — atunci acestea vor 
părea reale: Ele devin realitatea ta. Pe de altă parte, dacă dai atenţie 


experienţei senzoriale şi conştiinţei, atunci ceea ce este cu adevărat real 

devine şi realitatea ta. În loc să fii prins în iluzie, te aliniezi cu adevărul 
vieţii. 

Este destul de evident ce înseamnă să fii atent la simţuri. Dar ce 
înseamnă să fii atent la conştiinţă? Şi cine este cel care poate alege să dea 
atenţie conştiinţei în loc de altceva? Nu poate fi decât conştiinţa, deoarece 
ea este singurul lucru care există. Totul este conştiinţă. Totul este făcut din 
acelaşi lucru. În acest joc al vieţii, după ce s-a tot pierdut în iluzia ţesută de 
minte, într-o bună zi, conştiinţa devine conştientă de ea însăşi. Se trezeşte la 
realitate. 

Limbajul nu poate reuşi să descrie cine eşti cu adevărat. Folosesc 
cuvântul conştiinţă pentru a mă referi la Cel ce este conştient şi treaz. 
Această conştiinţă este marele mister: Cine sau ce anume este conştient şi 
treaz? Orice ar fi, e clar că nu are nici culoare, nici sex, nici personalitate, 
nici preferinţe şi nici măcar un trup. Nu este nici măcar un „ceva” sau un 
„cineva”, deoarece nu este separat de alte lucruri. Ci este toate lucrurile. 
Conştiinţa este aceea care eşti tu şi care sunt toţi ceilalţi şi toate lucrurile. 

Este uşor să simţi conştiinţa. Nici n-ai putea să nu o simţi. Conştiinţa 
este ceea ce-ţi permite să fii treaz şi conştient de existenţa ta. Aşadar, când 
spun să-ţi îndrepţi atenţia către conştiinţă, mă refer la a deveni conştient de 
faptul că eşti conştient. Observă ce anume este treaz şi conştient. Observă 
observatorul. Întoarce reflectorul atenţiei asupra atenţiei însăşi. Ce anume 
este conştient că există? Doar observă-l. Acesta-i real. 

Ce se întâmplă atunci când întorci conştiinţa asupra ei însăşi este că 
senzaţia de a fi devine mai puternică. Simţi mai intens cine eşti. Aşadar, 
pentru a depăşi condiţia umană, este esenţial a deveni conştient de 
conştiinţă. Cu cât conştientizezi mai mult cine eşti cu adevărat, cu atât mai 


uşor este să vezi cine nu eşti şi nu te vei mai lăsa păcălit de mintea egotică. 

Percepi conştiinţa prin intermediul mecanismului senzorial care este 
trupul, astfel încât conştiinţa pare că se află în interiorul corpului. Când 
spui „Sunt conştient”, ai impresia că exişti în corp. Însă, dacă vei analiza 
mai îndeaproape, vei descoperi că este o aparenţă, că, de fapt, conştiinţa se 
află atât în interiorul, cât şi în exteriorul corpului şi nu are niciun fel de 
graniță. Şi totuşi, pare conştiinţa ta, conştienţa ta. 

Acest lucru derutează mintea, care nu va înţelege niciodată treaba asta. 
Dar sunt multe lucruri pe care mintea nu le va înţelege niciodată. Acest 
paradox — faptul că, în acelaşi timp, eşti un individ şi nu eşti un individ — 
constituie marele mister al fiinţei. Te manifeşti ca un individ, dar şi ca ceea 
ce este dincolo de acest individ, la fel ca toţi ceilalţi. Iar ceea ce există 
dincolo de tine şi dincolo de ceilalţi este, desigur, acelaşi lucru. Există o 
singură conştiinţă care se manifestă într-o multitudine de moduri, în tot 
ceea ce există. Doar una singură. 

Acest mare adevăr este învăţătura cunoscută sub numele de 
nondualitate, care înseamnă „nu două”. Unimea este adevărul ce stă la baza 
întregii existenţe, recunoscută de orice mistic şi religie. Acest adevăr este de 
necontestat, cu excepţia minţii, care nu-l poate înţelege şi nici nu vrea să 
vadă adevărul. Totul în acest univers este manifestarea aceluiaşi lucru. 
Atunci când doi oameni sau două naţiuni se luptă, Unimea se manifestă de 
ambele părţi, jucând diferitele roluri necesare pentru conflict. Înseamnă 
oare că Unimii îi place conflictul?! Conflictul este o modalitate prin care 
Unimea explorează viaţa — prin intermediul dualității şi prin faptul că doi 
oameni sau două naţiuni se urăsc sau se iubesc. 

Unimea doreşte să aibă parte de orice experienţă posibilă, chiar şi de 
conflicte, aşa că creează lumi în care poate avea aceste experienţe. Unimii îi 
place să creeze, aşa că manifestă tot felul de lucruri şi experienţe. Voi 


sunteţi extensii ale Creatorului, care îi permit să creeze şi să experimenteze 

în această lume fizică. Iar atunci când vă lepădaţi de personalitatea voastră, 
de corpul vostru fizic, continuaţi să existaţi şi să creaţi în alte dimensiuni. 

Fiecare şi totul este inseparabil de Unime. Ea eşti tu şi tu eşti ea, la fel 
de sigur cum umezeala este inseparabilă de apă. Aşadar, atunci când 
priveşti ceva, conştiinţa îl priveşte. Când trăieşti ceva, conştiinţa trăieşte 
acel ceva. Aşa este menit să fie. Atunci când dai atenţie gândurilor şi 
emoţiilor, ai o experienţă umană; când nu faci asta, ai experienţa conştiinţei 
pure ce trăieşte prin corpul tău. 

Odată ce te-ai trezit din condiţia umană, rămâi pentru o perioadă de 
timp în corpul uman, recunoscându-te ca şi conştiinţă, liber de iluziile 
limitative ale minţii. Acesta este maestrul: cineva care se percepe drept 
conştiinţă pură în timp ce trăieşte pe Pământ. El sau ea este „în lume, dar 
nu de-al ei”. El sau ea a devenit fluture. Acesta este viitorul întregii 
umanităţi. 

Atunci când eşti atent la conştiinţă, te uneşti cu sursa atenţiei. Atenţia 
nu-ți mai este captată de minte. Conştiinţa ta este pură, nu mai este umbrită 
de iluzie. Prin urmare, conştiinţa poate experimenta viaţa în mod pur, fără 
influenţa minţii. 

Iar experienţa ei este una de bucurie, venerație, mirare, iubire şi pace. 
Atunci când eşti plin de recunoştinţă pentru darul care este viaţa, simţi ceea 
ce simte în mod natural conştiinţa pură. Viaţa nealterată de minte şi simțită 
într-un mod pur este adorabilă. Aceasta este răsplata pentru descoperirea 
adevărului. Este marea comoară menită să fie găsită de fiecare dintre voi. 

Fiind atent la ceea ce este real, poţi gusta din această conştiinţă pură. 
Cu cât reuşeşti să rămâi mai mult timp prezent la ce-i real, adică să fii foarte 
atent la viaţa care se desfăşoară în faţa ta, cu atât te familiarizezi cu Unimea 


din esenţa ta şi cu atât mai mult ea începe să trăiască prin tine. 

Eşti atent la ceea ce este real, din motivul că ceea ce este real este 
răsplata supremă, deşi poate dura mult timp până să pricepi că ceea ce 
căutai se află în această direcţie şi nu în direcţiile spre care te îndreaptă 
mintea. Când ai terminat de căutat în toate celelalte părţi, devii, în sfârşit, 
dispus să priveşti aici-şi-acum la ceea ce este real şi adevărat în faţa ta, şi 
atunci găseşti pacea despre care ai ştiut dintotdeauna în inima ta că este 


posibilă. 

A ŞAPTEA ÎNVĂȚĂTURĂ 


Urmează-ţi bucuria 


Vi s-a dat o busolă, iar această busolă este bucuria. Sunteţi meniţi să 
mergeţi în direcţia care vă aduce bucurie, nu în cea care vă aduce suferinţă. 
Mintea egotică vă promite bucurie, dar vă oferă doar satisfacţie şi fericire 
temporare. Apoi se va întoarce suferinţa provenită din senzaţia că niciodată 
nu aveţi destul. 

Cei mai mulţi oameni nu-şi urmează bucuria. În schimb, urmează acea 
senzaţie de a nu avea sau fi suficient. Se lasă conduşi de acea senzaţie de 
lipsă, căutându-şi împlinirea ici şi colo, ca să-şi acopere senzaţia de lipsă 
creată de condiţia umană, de ego. 

Însă nimic din sugestiile minţii egotice nu poate umple acea lipsă, 
pentru că senzaţia de lipsă este generată exact de acelaşi ego care îşi 
propune să o rezolve. Cum ar putea ego-ul, care creează senzaţia de lipsă, să 
o şi elimine — şi de ce ar face-o?! Soluţia nu poate fi găsită în ideile 
prezentate de însăşi sursa problemei. Senzaţia de lipsă nu poate fi rezolvată 
de mintea egotică, indiferent cât de convingătoare ar părea ea. 

Senzaţia de lipsă poate fi eliminată doar prin abandonarea minţii. 
Atunci când renunţi la mintea egotică, pierzi şi senzaţia că ar lipsi ceva. 
Aceasta este o soluţie uşoară! Niciodată nu a lipsit nimic şi asta-i tot ce 
trebuie să vezi pentru a te simţi împlinit şi desăvârşit. Nu a fost niciodată 
nevoie de nimic altceva decât să pricepi adevărul: că nu lipseşte nimic din 
tine, din ceilalţi sau din viaţă. 

Senzaţia de lipsă face parte din iluzia creată de minte. Când ştii că nu 
eşti mintea, atunci şi iluzia lipsei dispare — nu mai există nicio lipsă! Nimic 


nu lipseşte şi nici nu a lipsit vreodată. Simpla convingere că ar lipsi ceva 

face ca lipsa să pară adevărată, dar nu este adevărată. Credinţele sunt 
puternice! Îţi autogenerezi sentimentul de lipsă prin simpla credinţă că ceva 
ar lipsi. 

Sentimentul de lipsă este atât de înrădăcinat, încât majoritatea 
oamenilor nu sunt conştienţi de existenţa lui. Ei doar reacţionează la el, ca 
şi cum lipsa ar fi reală. Pentru cei mai mulţi, senzaţia de lipsă este o credinţă 
adânc înrădăcinată. Pare absolut şi incontestabil adevărată: „Bineînţeles că 
îmi lipseşte ceva. Bineînţeles că viaţa mea are lipsuri! Şi trebuie să fac ceva 
în privinţa asta, căci altfel nu voi fi niciodată fericit”. 

Aceasta este minciuna care întreţine iluzia. Aşa că te apuci să te repari 
pe tine şi viaţa ta, pe când, de fapt, problema este că te concentrezi pe 
senzaţia de „eu” şi pe senzaţia de lipsă, care nu este reală. Adevărul este că 
nu-i nimic de reparat la tine şi la viaţa ta. Totul este bine exact aşa cum este. 
Nu-i nicio problemă cu tine sau cu viaţa care este aşa cum este. 

Senzaţia de „eu” şi senzaţia de lipsă, ambele sunt fabricate de minte. 
Ele creează condiţia umană, care este una a suferinţei. Nu numai că ai 
impresia că ai fi ceea ce crezi că eşti, dar mai mult de atât, aceste gânduri 
despre tine însuţi afirmă că îţi lipseşte mereu ceva şi că viaţa ta — de fapt, 
Viaţa însăşi — nu este suficient de bună. 

Această neîncetată senzaţie de lipsă împiedică bucuria, care este 
posibilă ori de câte ori eşti dispus să dai atenţie, pur şi simplu, la orice îţi 
apare în faţă. Acest sentiment de lipsă devine starea de conştiinţă în care 
trăieşti, fără să-ţi dai seama de asta. Ca un peşte în apă, nici măcar nu 
conştientizezi că trăieşti sub vraja unei iluzii, acea idee falsă că ar trebui să 
faci sau să fii cumva altfel pentru a fi bine şi fericit. Această presupunere te 
face să treci cu vederea fericirea care este deja prezentă în inima ta şi mereu 


disponibilă în acest simplu şi dulce moment prezent. 

Fericirea din inima ta este foarte subtilă, dacă nu-ţi îndrepţi atenţia 
spre ea şi nu te laşi dus de ea mai mult de o scurtă clipă. În schimb, 
sentimentul de lipsă al ego-ului umbreşte, de obicei, această fericire subtilă 
şi te obligă să gândeşti sau să faci ceva în încercarea de a te simţi mai bine. 
Or, atunci când atenţia este concentrată pe rezolvarea unei presupuse 
probleme, ea nu mai este disponibilă pentru a observa frumuseţea liniştită, 
pacea şi bucuria care sunt deja prezente în tine. 

Fericirea subtilă a adevăratei tale naturi este simțită doar atunci când 
eşti prezent 100% aici-şi-acum. Ego-ului i se pare că nu se întâmplă mare 
lucru aici-şi-acum. Lui îi place spectacolul, acţiunea şi să se simtă special. 
Dacă aceste lucruri nu se întâmplă, atunci ego-ul nu este interesat de aici-şi- 
acum şi ar prefera să viseze cu ochii deschişi, să fantazeze, să planifice sau 
să creeze o nouă problemă, decât să trăiască pacea vieţii care se desfăşoară 
în mod obişnuit. 

Atunci când eşti identificat cu mintea egotică, nu te interesează să fii 
prezent, pentru că pare plictisitor şi inutil. Dacă nu ar fi fost aşa, oamenii ar 
fi putut fi fericiţi mult mai uşor. Dar această mică minciună — aceea că a fi 
prezent ar fi plictisitor şi fără rost — îi ţine pe oameni sub hipnoza minţii, 
crezându-i minciunile, care toate afirmă că nu ar mai fi şi alt mod dea trăi 
decât cel cu care s-au obişnuit. Atâta timp cât veţi crede că a fi prezenţi la 
viață nu merită deranjul, nici nu veţi afla că sunteţi meniţi să trăiţi cu totul 
altfel. Demascarea acestei minciuni este cheia fericirii şi cheia păcii pe 
Pământ. Dar fiecare persoană trebuie să descopere acest lucru pe cont 
propriu. Şi toată lumea o va face în cele din urmă. 

Povestea existenţei umane are un final fericit. În cele din urmă, toată 
lumea descoperă adevărul despre condiţia umană şi cum să depăşească 
suferinţa. Fiecare om devine, până la urmă, un maestru. Cheile sunt chiar 


aici, în această cărticică, şi în simpla prezenţă. 

Vă ofer aceste învățături acum, pentru că trebuie să se aşeze pacea pe 
Pământ. Trebuie să vă uniţi ca un singur popor, căci, în caz contrar, această 
lume ar putea să nu mai poată susţine specia umană. Trebuie să vă uniţi 
pentru a vă rezolva problemele şi pentru a nu vă distruge unii pe alţii şi 
natura. Această învăţătură a păcii nu este destinată doar pentru bunăstarea 
voastră personală, ci, mai ales, pentru ca omenirea să devină mai paşnică. 
Este timpul să vedeţi dincolo de iluzia şi minciunile ţesute de mintea 
egotică. Este timpul ca mulţi dintre voi să deveniți fluturi. 

Vorbind din nou metaforic, diferenţa dintre o omidă şi un fluture este 
ceea ce îi motivează. Omizile sunt motivate de frică şi de o senzaţie de lipsă, 
în timp ce fluturii sunt motivaţi de bucurie. Sunt două moduri foarte diferite 
de a trăi. 

Viaţa omizii este un fel de închisoare, animată de reacţia la frică şi 
lipsuri. Omida nu-şi cunoaşte potenţialul de fluture şi nici nu înţelege că se 
află în închisoare. Omida nu-şi poate imagina ce este posibil şi îi este chiar 
frică să-şi imagineze. Nu are încredere în viaţă. Nu ştie că viaţa este un dar 
care i-a fost oferit cu scopul de a învăţa, de a creşte, de a se juca şi de a crea. 
În mod similar, majoritatea oamenilor nu îşi cunosc potenţialul, deoarece se 
lasă a fi definiţi şi limitați de temerile şi credinţele greşite ale minţii. 

SURSA se manifestă cu bucurie prin voi. Vă impulsionează şi vă inspiră 
cu bucurie. În bucurie, sunteţi liberi să exploraţi toate posibilităţile. Sunteţi 
liberi să treceţi dincolo de limitările gândirii, liberi să vă simţiţi a fi însăşi 
bucuria, care chiar sunteţi! A cunoaşte această bucurie şi a o urma este 
singura diferenţă dintre o omidă şi un fluture. Dar este o mare diferenţă. 

Bucuria este înnăscută şi naturală. Ea se află în inima ta şi aici a fost 
dintotdeauna. Toată lumea cunoaşte bucuria, dar mintea spune adesea 
lucruri care te fac să negi bucuria sau să acţionezi în sens opus. Bucuria este 


entuziasm şi recunoştinţă pentru viaţă. Ea izbucneşte pentru a fi exprimată 

în lume ca iubire şi creativitate. Împreună cu dragostea, bucuria este forţa 
ce animă universul. Ea nu este separată de iubire, deşi cuvintele diferite o 
fac să pară astfel. Bucuria şi iubirea alcătuiesc aceeaşi forţă, care este 
conştiinţa de la baza întregii Vieţi. Cum ar fi posibil ca, fiindu-i devotat, să 
te rătăceşti?! 

Viziunea minţii este că iubirea şi bucuria sunt frumoase, dar nu sunt 
sigure, nu la fel de sigure ca frica. Mintea vă spune că temerile voastre sunt 
importante şi că aveţi nevoie de ele pentru a fi protejaţi. Dar aceasta este o 
minciună. Gândurile de frică nu fac decât să vă ţină înlănţuiţi în conştiinţa 
de omidă. Cu adevărat, acesta este scopul lor, căci natura voastră divină nu 
cu astfel de gânduri vă îndrumă şi protejează. Natura voastră divină nu are 
deloc nevoie de gânduri pentru a vă impulsiona şi a vă inspira. Bucuria nu 
este un gând; ci este o forţă, un sentiment care vă împinge înainte pentru a 
vă împlini destinul. 

Da, fiecare dintre voi are un destin. Sunteţi parte dintr-un mare 
proiect. Locul şi destinul vostru vă sunt dezvăluite cu ajutorul bucuriei. 
Bucuria este forţa călăuzitoare a conştiinţei de fluture. Sunteţi meniţi să fiţi 
fluture şi deveniți astfel prin bucurie. Găsiţi bucuria din voi — ea sunteţi voi! 
Apoi mergeţi acolo unde vrea să meargă acea bucurie, faceţi ceea ce vrea să 
facă acea bucurie şi spuneţi ceea ce vrea să spună acea bucurie. Să fii fluture 
este atât de simplu. Mintea vrea să complice totul prin ipoteze de genul „ce- 
ar fi dacă”, dar nu există niciun motiv pentru a nu-ţi urma bucuria. Este 
oare de necrezut?! S-ar putea să credeţi că da. Este oare chiar atât de 
simplu?! Da, este. Aceasta este cea de-a şaptea învăţătură a mea: Urmează- 


ți bucuria. Acum să trecem la următoarea... 

A OPTA ÎNVĂȚĂTURĂ 


Stai liniștit 

Dacă nu eşti liniştit, s-ar putea să nu-ţi recunoşti bucuria, care nu 
provine din minte, ci de dincolo de ea. Dacă nu treci dincolo de minte, nu 
vei simţi bucuria din centrul fiinţei tale, decât foarte slab şi pentru puţin 
timp. Pentru a simţi această bucurie este necesar să îi faci loc — un spaţiu 
gol, liber de gânduri. În acest spaţiu, este posibil — chiar probabil — că vei 
percepe cine eşti cu adevărat. 

Între gânduri există un interval gol, iar libertatea constă în perceperea 
acestui spaţiu. Cât de simplu este să îl trăieşti! Oricine o poate face. Şi 
totuşi, să menţii această experienţă a spaţiului poate fi mult mai greu. Oare 
poţi simţi măcar pentru o clipă acel spaţiu şi senzaţia de spaţialitate pe care 
ţi-o produce?! 

Cum este acest spaţiu? Este pace? Este dragoste? Este claritate şi 
înţelepciune? Este putere? Curaj? Răbdare? Compasiune? Da, toate 
calităţile naturii tale divine sunt aici. Aici au fost întotdeauna şi pot fi 
regăsite oricând ai nevoie de ele. Tot ce trebuie să faci este să dai atenţie 
spaţiului dintre gânduri, în locul gândurilor. Dar trebuie să-ţi menţii atenţia 
pentru mai mult de o secundă, căci, altfel, calităţile adevăratei tale naturi 
vor dispărea rapid de pe ecranul conştiinţei, iar controlul va fi preluat de 
gândurile şi experienţa pe care ele ţi-o creează. 

Ce experienţă îţi creează gândirea? Oare te face mai liniştit, mai iubitor, 
mai curajos, mai plin de compasiune? Posibil, dar de obicei nu. Cel mai 
probabil, gândul îţi provoacă o tensiune, pentru că la baza lui stă senzaţia că 
nu eşti suficient sau că nu ai destul. Gândul îţi produce adeseori 


sentimentul că ai avea o problemă sau că ar trebui să munceşti mai mult, să 

te străduieşti mai mult, să încerci mai mult. Gândul îţi orientează energia 
spre exterior. De cele mai multe ori, gândul te împinge să acţionezi cumva. 

Pe de altă parte, dacă te concentrezi asupra spaţiului dintre gânduri, 
senzaţia este foarte diferită. Te simţi spaţios, expansionat, liniştit, mulţumit 
şi receptiv la ce-ţi prezintă viaţa. Şi totuşi, această spaţiozitate nu te face 
pasiv, deoarece din ea decurge în mod natural o acţiune înţeleaptă. 

În acest spaţiu, nu-ţi lipseşte motivaţia; mai degrabă, acest spaţiu este 
chiar sursa adevăratei motivații. Acţiunea care provine din spaţiozitate este 
propulsată de bucurie, de un scop pe care-l simţi că este expansiv şi corect, 
în loc să fie condusă de frică sau de sentimentul de lipsă. Acţiunea inspirată 
din profunzimile fiinţei îmbrățișează viaţa cu bucurie, cu recunoştinţă şi 
entuziasm. 

Odată ce te-ai convins că acest spaţiu este preţios, vei începe să-i acorzi 
mai multă atenţie. Cu toate acestea, mintea va încerca să te scoată din 
această stare de pace şi mulţumire. Pentru a rămâne perioade mai 
îndelungate şi, în final, pentru a trăi din acest spaţiu, este nevoie de 
angajament şi de sârguinţă. Trebuie să-ţi învingi tendinţa ego-ului de a fugi 
de linişte şi pace. Ego-ul fuge de spaţiozitate, deoarece îi ameninţă 
viabilitatea şi puterea, căci, dacă intri în acest spaţiu, nu vei mai fi acelaşi 
om. 

Acel tu creat de minte nu poate fi menţinut în acest spaţiu. El dispare, 
iar ceea ce rămâne este senzaţia de spaţiu. Atunci când dispare eul, devii 
conştient de cine eşti cu adevărat, care nu-i ceva anume şi, prin urmare, te 
percepi ca fiind nimic sau spaţiu. Fără gândurile despre tine însuţi, nu mai 
există niciun sine egotic, nu mai există un eu fals. Ceea ce-l face pe acest 
sine să fie fals este faptul că este creat exclusiv din ideile despre tine însuţi — 


care, mai mult de atât, sunt nişte idei eronate. Atunci când dispar astfel de 

gânduri sau nu le mai acorzi atenţie, încetează şi falsa senzaţie de „eu”. 
Atunci rămâi cu spaţiul, cu experienţa a ceea ce eşti în realitate. 

Cu adevărat, nu eşti un lucru, nu eşti un corp, nu eşti o minte şi nu eşti 
o personalitate, ci pură conştiinţă. Când gândirea nu-ţi mai controlează 
atenţia, atunci percepi ceea ce este dincolo de gând şi de sinele fals creat de 
gând. Simţi cine eşti cu adevărat. 

Iar ceea ce descoperi este minunat! Eşti pace, compasiune, iubire, 
înţelepciune, claritate, putere, curaj, răbdare şi orice altă virtute. Eşti tot 
ceea ce este bun. Ce-ar fi fost dacă era altfel?! Coşmarul pe care îl trăieşti 
acum este că ai fi rău, nu destul de bun, imperfect şi incomplet. Din fericire, 
nimic din toate acestea nu este adevărat. Această autopercepţie a fost 
fabricată de mintea egotică şi este falsă. 

Când mintea se linişteşte, rămâi cu adevărul: că eşti bunătate şi iubire 
deplină, la fel ca Sursa ce te-a creat. Acesta este finalul fericit la care toată 
lumea tânjeşte. Cea mai minunată descoperire posibilă are loc la finalul 
călătoriei spirituale: Îţi dai seama că eşti divin şi că la fel sunt şi toţi ceilalţi. 

Calea de a ajunge la această destinaţie este de a sta liniştit. Aceasta este 
cea de-a opta învăţătură şi este una puternică, pentru că, fără ea, poţi 
înţelege doar intelectual ceea ce eşti, nu-i o realizare vie. Singura modalitate 
de a-ţi realiza adevărata natură este să ieşi din intelect şi să intri în trăirea 
adevărată. Vei reuşi asta dacă stai liniştit. 

Învățătura ar putea, la fel de bine, să sune aşa: doar-a-fi. Această 
expresie indică o stare de a fi fără niciun subiect, niciun eu, şi fără vreo altă 
definiţie suplimentară, vreun adjectiv care să descrie această stare de a fi. 
Modul în care ajungi la această stare este fiind liniştit. Scopul tuturor 
practicilor spirituale este atingerea acestei stări. 

Practicile spirituale vă antrenează să staţi liniştiţi, să fiţi liniştiţi în 


interior, astfel încât să vă puteţi simţi adevărata natură. Vouă, oamenilor, 

nu vă vine în mod natural să staţi liniştiţi, deoarece aveţi un ego. Pentru a 
ieşi din închisoarea creată de ego, este necesar să faceţi ceva ce ego-ul v-a 
împiedicat toată viaţa: Să staţi liniştiţi. 

A fi liniştit înseamnă a cultiva o minte mai liniştită. Menţinerea 
corpului nemișcat şi încetinirea respirației fac parte din majoritatea 
practicilor spirituale, deoarece un corp relaxat facilitează liniştea minţii. 
Pentru a simţi liniştea lăuntrică, este esenţial să petreci ceva timp doar 
stând şi nefăcând nimic, ceea ce pregăteşte terenul pentru importanta 
practică a meditaţiei. 

Nimic nu se compară cu practica meditaţiei în vederea liniştirii minţii. 
Deşi nu vei reuşi niciodată să-ţi linişteşti complet mintea atâta timp cât vei 
fi om, meditaţia îţi oferă o şansă de a lupta împotriva compulsiei şi naturii 
convingătoare a gândurilor. Practica regulată a meditaţiei facilitează 
detaşarea de gânduri, deoarece meditaţia le reduce volumul, astfel încât te 
poţi acorda mai bine la ceea ce este real şi să ignori ceea ce este fals 
(gândirea). 

Conştiinţa experimentează mereu câte ceva. Adesea se pierde în 
gânduri şi în experienţa creată de gânduri, ca şi cum te-ai pierde într-un 
film în care tu eşti personajul central. Conştiinţa se pierde în lumea 
imaginară a minţii. Când conştiinţa nu se pierde în gânduri, atunci poate fi 
atentă la experienţa senzorială de aici şi acum şi la percepțiile mai subtile, 
cum ar fi intuiţiile sau sentimentele de recunoştinţă sau de pace. Când nu 
eşti condus de lumea imaginară a minţii, atunci acţiunile tale decurg în mod 
natural ca reacţie la percepțiile senzoriale şi la cele mai subtile, multe dintre 
acestea fiind trecute cu vederea atunci când pui accentul pe mintea egotică. 

Când eşti în armonie cu momentul prezent, atunci poţi răspunde la o 
intuiţie, la o idee creatoare, la un sentiment de iubire, la un impuls de a 


acţiona sau la o inspiraţie. Acest răspuns este satisfăcător prin sine însuşi, 

deoarece aceste invitaţii provin dintr-un loc profund şi autentic al fiinţei, 
nepătat de interese personale, frică sau de senzaţia de lipsă. 

Intrarea în armonie cu liniştea te face să-ţi trăieşti viaţa într-un mod 
nou, mai împlinitor, să înfăptuieşti acţiuni care nu sunt centrate pe mine, pe 
viața mea şi pe nevoile mele, ci care decurg în mod natural din bucuria de 
doar-a-fi. Te simţi a fi mai degrabă un flux de existenţă, decât ca cineva care 
este una sau alta sau care are nevoie de una sau alta sau care vrea una sau 
alta. Pur şi simplu, exişti, şi cine poate şti ce vei face în continuare şi unde 
vei ajunge?! Dar nici nu ai nevoie să ştii. 

Aceasta este o perspectivă înspăimântătoare pentru ego. Ego-ul nu-şi 
doreşte o astfel de viaţă! Poate că aşa simţiţi şi voi. Cuvintele nu pot descrie 
în mod adecvat cum este viaţa de fluture. Dar dacă aţi trăi-o, aţi şti că este 
corect să trăiţi în acest fel şi nu v-aţi mai întoarce la stadiul de omidă. 

Dovada că această direcţie este bună şi corectă — de la o viaţă 
determinată de mintea egotică la una guvernată de linişte şi bucurie — este 
că oamenii nu se mai întorc la vechile obiceiuri ale omizii odată ce au 
cunoscut libertatea şi bucuria, dacă pot evita această revenire. Libertatea îl 
poate speria pe ego, dar este indiscutabil preferabilă. Mai mult de atât, este 
destinul vostru. 

A deveni liniştit înseamnă a învăţa să asculţi altceva decât gândurile. A 
asculta înseamnă a fi receptiv. Asculţi viaţa, ceea ce este aici şi acum. 
Cultivarea liniştii este o chestiune de a fi receptiv la ceea ce este real şi 
concret aici şi acum. Ce simţi acum? Fără a emite evaluări sau judecăţi, pur 
şi simplu, percepi ceea ce apare aici şi acum, asimilând experienţa sau 
lăsând-o să se ducă, după caz. Calea liniştii înseamnă să observi ceea ce 
există, printr-o uşoară atingere cu conştiinţa, fără a te ataşa sau a respinge 


nimic. Aceasta ar fi, de asemenea, o descriere a ce este meditaţia. 

A fi liniştit înseamnă doar a fi. Să fii şi să simţi ceea ce există aici, acum. 
Tu eşti chiar experienţa acestui moment prezent. Această experienţă ar 
putea include gânduri şi emoţii, dar atunci când eşti bine ancorat în linişte, 
viaţa ta nu este umbrită de lumea imaginară a minţii. Observi gândurile şi 
emoţiile, le preţuieşti pentru că există, le îmbrăţişezi, le binecuvântezi şi le 
săruţi de rămas-bun. Totul trece, la timpul său. Când eşti liniştit, laşi totul 
să vină şi să plece când îi vine vremea. Exişti, pur şi simplu, şi laşi totul să 


fie aşa cum este. Iar asta ne conduce la cea de-a noua învăţătură... 

A NOUA ÎNVĂȚĂTURĂ 


Acceptă faptul că lucrurile sunt aşa cum sunt 


Totul este aşa cum este şi totul se schimbă în continuu. Nimic nu 
rămâne la fel. Acesta este adevărul. Aceasta este realitatea. Este o realitate 
cu care ego-ul nu se împacă, din cauză că ego-ul nu poate controla fluxul 
natural al vieţii, aşa cum şi-ar dori. Ego-ul este hotărât să facă numai ce 
vrea el, dar simpla voinţă nu este suficientă. Viaţa va decurge aşa cum vrea 
ea. Oamenii au o oarecare influenţă asupra acestui flux; sunt şi ei un factor. 
Dar nu ei determină fluxul, care este deja stabilit, într-o anumită măsură, 
printr-un proiect grandios. 

Mulţi au comparat viaţa cu un râu, care este o metaforă potrivită. Râul 
este mai puternic şi mai rezistent decât orice sau oricine pluteşte pe el. Are o 
forţă proprie, independentă faţă de cei care îl parcurg şi care nu-i pot 
schimba cursul, ci sunt obligaţi să îl urmeze. Totuşi, cei aflaţi pe râu au 
libertate de manevră: Pot vâsli încet sau repede sau pot chiar încerca să 
înainteze contra curentului. Pot cânta sau pot plânge. Pot iubi sau pot uri. 
Ceea ce alegi să faci în timp ce te afli pe râu îţi afectează numai experienţa 
ta, dar nu şi râul. La fel e şi cu viaţa: Ai posibilitatea de a alege modul în 
care reacţionezi interior şi exterior, dar nu controlezi ceea ce-ţi pune viaţa în 
faţă sau cum se manifestă ea clipă de clipă. 

Ca şi viaţa, râul se mişcă mereu, iar peisajul se schimbă continuu în 
timpul călătoriei. Fiecare moment este nou, o nouă experienţă. Mintea 
încearcă să se agaţe de unele experienţe, în timp ce pe altele le respinge, dar 
asta afectează doar felul în care trăieşti clipa, nu şi viaţa în sine. 

Viaţa continuă să facă ceea ce face, la fel ca şi râul, fie că-ţi place sau 


nu. Aşadar, singurul lucru pe care îl poţi controla este atitudinea ta faţă de 

ceea ce se întâmplă. Viaţa face ceea ce face, iar tu fie râzi, fie plângi, fie 
accepţi sau deteşti ceea ce se întâmplă. Oare ce variantă vei alege?! Aceste 
două stări îţi oferă experienţe diferite, dar ce binecuvântare că ai 
posibilitatea de a alege! Ce-ar fi dacă n-ai avea-o?! 

De multe ori, nu prea pare că ai putea alege să zâmbeşti, în loc să 
plângi, să accepti, în loc să te opui. Pare aşa, pentru că ai un ego care, în 
mod automat, se împotriveşte, în loc să accepte. Bineînţeles, există altceva 
înlăuntrul tău care întotdeauna acceptă. Atunci când reuşeşti să rezonezi cu 
acest aspect, te laşi dus de val şi eşti fericit: Vâsleşti vesel în direcţia 
curentului. 

Cum poate fi cheia fericirii atât de simplă, când uneori pare atât de 
dificil să fii fericit?! Iluzia urzită de minte este foarte puternică şi 
convingătoare. Deseori eşti destul de sigur că este imposibil să fii fericit în 
situaţia dată şi găseşti o mulţime de pretexte. Dar oare argumentele tale 
împotriva realităţii schimbă ceva?! Faptul de a fi nefericit şi de a te 
împotrivi vieţii schimbă ceva?! Bineînţeles că nu. 

Din moment ce nu poţi controla felul în care stau lucrurile, singura 
soluţie — singura — este să accepţi felul în care stau, ceea ce înseamnă să 
renunti la rezistenţă şi la lamentări. Nu poţi controla decât atitudinea ta faţă 
de situaţia respectivă. Aceasta este o lecţie foarte importantă. Când vei 
stăpâni această lecţie, vei fi fericit şi împăcat. Oare cum ar fi dacă toată 
lumea ar fi fericită şi în pace pe această planetă?! Ar fi minunat să aflăm, 
nu-i aşa?! Îţi vei îndeplini partea care depinde de tine?! 

Şi astfel, cea de-a noua învăţătură este să accepti faptul că lucrurile 
sunt aşa cum sunt. Dacă laşi ca totul să fie aşa cum este, asta nu înseamnă 
că lucrurile nu se vor schimba. Or tocmai de asta se teme ego-ul când nu-i 
place ceva. Când ego-ul aude „Lasă totul să fie aşa cum este”, presupune că 


asta înseamnă „Nu încerca să schimbi ceea ce nu-ţi place”. Dar nu acesta 

este sensul, pentru că, desigur, lucrurile se vor schimba şi, foarte probabil, 
vei face parte din acest proces de schimbare. A lăsa totul să fie aşa cum este 
nu înseamnă a urmări ca totul să rămână aşa cum este, căci, oricum, nimic 
nu va rămâne la fel. 

Să laşi totul să fie înseamnă să laşi viaţa să facă ceea ce face deja. 
Oricum, este prea târziu pentru a mai schimba ceva. Să laşi totul să fie este 
singurul răspuns raţional, deoarece nici nu ai altă opţiune, decât în ceea ce 
priveşte atitudinea ta. A lăsa totul să fie aşa cum este este alegerea raţională. 
Însă pentru a face alegerea raţională, trebuie să te pui în rezonanţă cu 
altceva decât ego-ul irațional. Partea raţională din tine este natura ta 
superioară. 

Atunci când ai atitudinea de a lăsa totul să fie, această acceptare îţi 
permite să te relaxezi şi să te simţi împăcat cu orice se întâmplă. Ce uşurare 
este să nu trebuiască să te împotriveşti felului în care stau lucrurile! Cât de 
obositor este să te simţi furios, trist sau speriat! Acceptarea te menţine în 
fluxul natural, în loc să te agiţi în gol şi, eventual, să te scufunzi, după cum 
te trag în abis emoţiile furtunoase. În loc să fii supărat şi copleşit, te relaxezi 
şi laşi totul să fie aşa cum este. Viaţa este mult mai uşoară în acest fel. 
Oricum, agitația nu te-a ajutat niciodată cu nimic. 

Acceptarea înseamnă a merge în direcţia în care merge şi viaţa. Dacă 
merge la stânga, mergi şi tu la stânga; dacă merge la dreapta, mergi şi tu la 
dreapta; dacă se opreşte, te opreşti şi tu. Te iei după viaţă, care-ţi arată 
întotdeauna exact ceea ce vrea. Vrea ca tu să câştigi? Atunci vei câştiga. Vrea 
să eşuezi? Atunci vei eşua. Dar numai de tine depinde să câştigi sau să 
eşuezi cu graţie. 

Dacă accepţi direcţia în care se îndreaptă viaţa, atunci vei acţiona 
elegant. Acceptarea îţi permite să te aliniezi cu adevărata ta natură. De aici, 


răspunzi întâmplărilor vieţii cu dragoste, curaj, răbdare, putere şi 

înţelepciune. Dacă reuşeşti să accepţi ceea ce îţi aduce viaţa, intri într-o 
stare de graţie, unde simţi binefacerile şi generozitatea vieţii şi nu mai ai 
decât recunoştinţă. Acceptarea îţi aduce răsplata la care aspiri, în timp ce 
neacceptarea, zbaterea contra curentului, îţi provoacă doar suferinţă. Aşa te 
învaţă şi te îndrumă viaţa. Înveţi să mergi în direcţia care te răsplăteşte cu 
bucurie, pace şi iubire. 

Aceste sentimente plăcute sunt dovada că la baza vieţii stă bunătatea, 
căci aliniindu-te cu acceptarea, bucuria, pacea şi iubirea, te simţi împlinit. 
Când nu o faci, suferi. Suferinţa este barometrul care-ţi arată că eşti aliniat 
cu ego-ul şi nu cu natura ta superioară. Este un semnal de alarmă care 
încearcă să-ţi atragă atenţia. „Ce încearcă suferinţa mea să îmi spună 
acum?”, ai putea întreba. „Oare în ce fel mă opun vieţii?” 

De fiecare dată când suferi, faci nişte prezumţii: „Lucrurile ar trebui să 
fie altfel. Eu ar trebui să fiu diferit. Ea ar trebui să fie diferită. Trecutul ar 
trebui să fie diferit. Ar trebui să mă simt altfel”. Toate aceste supoziţii sunt 
false. Tu singur ai decis că lucrurile ar trebui să stea într-un anumit fel, ai 
încercat să le faci să fie aşa, iar atunci când s-au dovedit a fi altfel, te-ai 
simţit furios sau trist. Adevărul este că totul este exact aşa cum „ar trebui” 
să fie. Niciodată nimic nu-i în neregulă cu viaţa, ci doar cu convingerile tale 
despre ea. Ce miracol este să descoperi asta! Ce uşurare! Poţi să te relaxezi 
şi să laşi viaţa să fie aşa cum este, să admiţi să fii aşa cum eşti şi să le 
permiţi şi celorlalţi să fie aşa cum sunt. Oricum s-ar înfăţişa lucrurile, aşa 
trebuie să arate. Să presupui altceva înseamnă să suferi. 

Ego-ul este obişnuit să se împotrivească realităţii. A fost construit 
pentru a spune „nu” vieţii. Pentru a contracara această tendinţă, poţi alege 
conştient să spui „da”, când constaţi că ego-ul se opune şi respinge viaţa. 
Poţi observa lamentările minţii şi apoi să-ţi aminteşti că totul este bine şi se 


desfăşoară aşa cum trebuie. Acesta este adevărul. 

Atunci când contracarezi o minciună, cum ar fi „Totul nu este bine”, cu 
adevărul „Totul este bine”, neutralizezi şi dizolvi forţa minciunii. Dacă faci 
asta suficient de des, acele minciuni vor înceta să-ţi mai apară în minte. 
Acesta este modul în care mintea egotică poate fi transformată. Minciunile 
sunt demascate şi, în locul lor, este afirmat adevărul. Alege să spui „da” în 
plin refuz al ego-ului, iar acel „nu” va deveni o şoaptă şi, în cele din urmă, va 
dispărea. Chiar dacă refuzul ego-ului nu dispare complet, el va fi 
neputincios şi incapabil să-ţi afecteze starea de conştiinţă. 

Cum să spui „da” când ceva din tine strigă „nu”? Există ceva în tine care 
deja spune şi simte „da”. Alegerea de a spune „da” peste veto-ul ego-ului te 
va pune în contact cu adevărata ta natură, care îmbrăţişează viaţa indiferent 
de ceea ce se întâmplă. Deşi refuzul ego-ului poate fi uneori copleşitor, o 
altă voce, mai liniştită, spune întotdeauna „da”. 

Găseşte acea voce a acceptării. Caut-o. Ascult-o. Acordă-i atenţie, iar ea 
va deveni tot mai puternică. Dacă îi acorzi atenţie lui „nu”, atunci acesta va 
continua să scufunde „da”-ul. Trebuie să alegi „da” în locul lui „nu”, căci 
altfel nu vei reuşi să scapi de sub stăpânirea ego-ului. Cine sau ce decide 
„da” în locul lui „nu”? Este adevărata ta natură. Dă-i acesteia putere, în locul 


ego-ului. Lasă să triumfe vocea iubirii, a păcii şi a înţelepciunii! 

A ZECEA ÎNVĂȚĂTURĂ 


Lasă dragostea să te călăuzească 


Este incontestabil că iubirea este cea mai înaltă valoare. Numai cineva 
care a fost lipsit de iubire ar putea contesta acest lucru, din cauza rănilor 
sale sufleteşti; şi totuşi, numai iubirea poate vindeca astfel de răni. Atât de 
puternică şi omniprezentă forţă este iubirea. Este, de fapt, singura Forţă din 
univers. Iar asta-i o veste foarte bună. 

Cuvintele sunt insuficiente pentru a descrie această forță. Dacă o 
numim iubire, o limităm la domeniul emoţiilor umane. Dar emoția iubirii 
omeneşti este doar o slabă reflexie a forţei despre care vorbesc. Această 
forţă, când tranzitează fiinţa umană, este coruptă de interesul personal şi de 
lăcomie. Astfel, iubirea devine ceva ce trebuie să obţii de la altcineva şi ceva 
din care nu ai niciodată destul, după cum de altfel, îi pare ego-ului tot ceea 
ce doreşte — insuficient. Aceasta nu este iubire, ci o lipsă de iubire deghizată 
ca iubire. Un cuvânt mai potrivit ar fi „nevoie”. 

Trebuinţa este opusul iubirii, deoarece adevărata iubire este o revărsare 
naturală de iubire față de ceilalţi, nu dorinţa de a obţine ceva de la ei. Te 
poţi preface că îi iubeşti pe ceilalţi, în speranţa că vei obţine ceea ce vrei, şi îi 
poţi iubi, pentru că îţi oferă ceea ce vrei sau pentru că îţi imaginezi că o vor 
face — dar aceasta este versiunea egotică a iubirii şi provine din nevoie. 

Când eşti în legătură cu Forţa care guvernează universul, iubeşti în 
mod natural, iar iubirea îşi este propria răsplată. Nu ai nevoie de nimic de la 
nimeni. Iubirea este o stare de împlinire, nu de nevoie. Este o stare de 
dăruire, nu de luare. Din acest sentiment de împlinire rezultă adoraţia şi 


generozitatea faţă de orice înseamnă viaţă. Când te simţi complet şi 

împăcat, eşti plin de iubire, recunoştinţă şi fericire. După această stare 
tânjeşte toată lumea. 

Dar ego-ul nu ştie cum să atingă această stare. Lucrurile pe care le face 
ego-ul în încercarea de a atinge această stare nu fac decât să îl adâncească şi 
mai mult în conştiinţa egotică — care este o stare de lipsă şi frică, în care 
iubirea nu poate curge şi pacea nu există. Poţi atinge o stare de pace şi 
iubire doar când vezi că nu lipseşte nimic în tine, în ceilalţi sau în viaţă, că 
totul este deja bine şi aşa cum trebuie să fie. Totul este bine şi se desfăşoară 
aşa cum trebuie, iar în spatele acestei desfăşurări stă iubirea. Iubirea este 
tot ceea ce există. 

Pentru ego, asta sună retoric şi neadevărat. Fiinţelor umane le vine 
greu să înţeleagă faptul că iubirea se află la temelia a orice şi că viaţa este 
bună. Nu aşa vede mintea lucrurile, or tocmai mintea încearcă să înţeleagă 
treaba asta. Dar mintea nu va fi niciodată capabilă să înţeleagă natura vieţii 
sau natura iubirii. Adevărul despre viaţă depăşeşte într-atât mintea, încât, 
pur şi simplu, nu face faţă acestei sarcini. Dar asta nu schimbă cu nimic 
adevărul. 

În ciuda dificultății minţii de a cunoaşte adevărul, totuşi, îl cunoşti în 
adâncul inimii. Cunoşti iubirea din esenţa ta şi, adesea, o asculţi şi o urmezi. 
Când te armonizezi cu ea, eşti fericit şi împăcat; când nu te armonizezi, nu 
eşti fericit şi împăcat. Doar atâta ştii: că ceea ce-ţi doreşti este iubirea, dar 
nu o iubire cu nevoi şi pretenţii, ci o iubire care uită de sine în prezenţa 
lucrului iubit, adică tot ce înseamnă viaţă. 

Această uitare de sine este iubirea. Care este sinele uitat? E sinele fals. 
Când treci dincolo de toate ideile despre tine, de toate imaginile şi de 
sentimentul de a fi cineva care este într-un fel sau altfel, atunci te 


îndrăgosteşti de viaţă. Şi descoperi că tu eşti viaţa. Nimic nu te mai separă 

de viaţă. Te dezmărgineşti, pierzând acel tu care credeai că eşti şi nu mai 
rămâne decât spaţiozitatea fiinţei. 

Fiinţa care eşti tu este aceeaşi cu fiinţa din oricine altcineva. Fiinţa 
curge pretutindeni, fără graniţe care să te deosebească de ceilalţi. Fiinţa ta şi 
a tuturor celorlalţi este una şi aceeaşi, contopite într-una singură! Ce 
surpriză! căci înainte simţeai o atât de distinctă senzaţie de sine separat. 
Când această senzaţie de sine se dizolvă, rămâi cu adevărata ta natură, care 
este profund îndrăgostită de viaţă şi se vede pe sine în tot ce înseamnă viaţă. 
Bucuria pe care o simţi în această dizolvare este bucuria pe care o căutai, 
dar care nu putea fi găsită în bogății, faimă sau laude. Însăşi fiinţa ta emană 
bucuria intensă pe care o căutai. 

Cum să ajungi în această stare de bucurie intensă? Lasă dragostea să 
te călăuzească. Aceasta este cea de-a zecea învăţătură. Atâta timp cât ego-ul 
ţi-a fost ghid, te-a îndepărtat de iubire. Este timpul să recunoşti acest lucru 
acum şi să nu i te mai supui. Odată ce-ţi dai seama de falsitatea ghidului pe 
care l-ai urmat şi că există un alt ghid, mai adevărat, poţi păşi pe drumul 
spre Acasă. 

Dacă ai un ghid fals, atunci, indiferent unde te-ar conduce, chiar şi într- 
unele locuri plăcute, nu vei ajunge nicidecum la destinaţia dorită. Oricât de 
convingător ar fi acel ghid, tot nu te poate conduce Acasă. Şi aceasta este 
condiţia umană: Ghidul este foarte convingător, dar simulant. El nu 
cunoaşte drumul, deşi pretinde că l-ar cunoaşte, iar alţii îl urmează. Dar 
asta nu schimbă nimic — el n-are habar care-i drumul cel bun. 

Atunci când încerci să ajungi undeva şi nu reuşeşti, este dureros. Dar, 
odată ce ştii că eşti pe drumul cel bun şi că vei ajunge acolo, găseşti puterea 
de a depăşi orice obstacol pe parcurs. Te simţi puternic, susţinut, inspirat şi 
ai încredere în tine. Fiind în armonie cu adevărata ta natură, te simţi bun şi 


drept, iar asta-i suficient. 

Pe de altă parte, să urmezi o falsă călăuză este ca şi cum te-ai încurca 
printre mărăcini. Drumul îţi provoacă răni şi îţi vine greu să-ţi aduni curajul 
şi puterea de a continua. Atunci când nu eşti în armonie cu adevărata ta 
natură, nimic nu ţi se pare niciodată de ajuns. Nu eşti satisfăcut niciodată şi 
nu te poţi odihni niciodată. Dar aşa trebuie să fie. Nu eşti menit să găseşti 
satisfacţii pe o cale greşită. 

Să laşi iubirea să te călăuzească înseamnă să te aliniezi cu forţa divină a 
iubirii din tine şi să o laşi să acţioneze prin tine. Când erai aliniat cu falsul 
ghid, el te mâna prin frică şi repetându-ţi de fiecare dată că, pentru a fi 
fericit, ai nevoie de altceva decât aveai. Folosea un băț şi un morcov pentru 
a te impulsiona. Însă având iubirea ca ghid, făptuieşti dintr-o bucurie 
interioară. Fiind în armonie cu fiinţa, fapta îşi este propria recompensă. 

Să laşi iubirea să te călăuzească înseamnă, de asemenea, să laşi iubirea 
să-ţi fie stăpână, să îţi îndrume faptele şi vorbele. Fii slujitorul iubirii! 
Acţiunile şi vorbirea ta provin din iubire? Dacă nu, nu te angrena în ele. 
Faptele şi cuvintele tale sporesc iubirea dintre tine şi ceilalţi? Dacă nu, nu le 
duce la capăt. Vei fi o forţă a iubirii pe această planetă? Un singur individ 
care acţionează cu forţă de partea iubirii poate contracara sute, chiar mii 
care acţionează invers. Eşti puternic. Ceea ce faci contează. Ce faci şi ce spui 


contează. Fii forţa iubirii care poţi să fii! Aceasta este ultima mea învăţătură. 

SINTEZA CELOR ZECE ÎNVĂȚĂTURI 


PRIMA ÎNVĂȚĂTURĂ 

Deschideţi-vă şi veţi primi 

E de ajuns să vedeţi că iubirea şi călăuzirea sunt deja prezente în fiecare 
clipă, şi atunci asta va deveni şi realitatea voastră. Dacă vă este greu să 
percepeţi această iubire şi călăuzire, atunci, pur şi simplu, fiţi deschişi şi 
disponibili de a le percepe şi primi. De asemenea, fiţi dispuşi să vă priviţi pe 
voi înşivă ca fiinţa divină care sunteţi cu adevărat — şi atunci veţi fi! Aceasta 
este promisiunea mea. Puteţi deveni ceea ce sunteţi în esenţa voastră atunci 
când vă deschideţi acestei posibilităţi şi sunteţi dispuşi să vă recunoaşteţi ca 


atare. 


A DOUA ÎNVĂȚĂTURĂ 

Recunoaşte prezența Graţiei 

Pentru a te conecta cu Sursa şi cu bunătatea şi iubirea din esenţa ta, 
este necesar să observi şi să recunoşti că Divinul este deja prezent şi 
acţionează direct în viaţa ta şi în oricare alta. Eşti profund iubit şi îndrumat 
în fiecare moment de Acela care te-a creat şi trăieşte în tine şi prin tine. 
Dacă nu vezi acest adevăr, atunci vei accepta părerile minţii tale despre 


viaţă. Aceste păreri nu-ţi vor fi de ajutor. 


A TREIA ÎNVĂȚĂTURĂ 

Declară-ţi cea mai profundă dorinţă 

Tu şi forţele spirituale care te ajută să evoluezi veţi aduce pacea şi 
iubirea în viaţa ta atunci când declari că ţi le doreşti mai mult decât orice 
altceva. Simte profunzimea şi puterea acestei dorinţe şi las-o să-ţi nutrească 


voinţa de a te focaliza pe pace şi iubire. 

A PATRA ÎNVĂȚĂTURĂ 

Acceptă viaţa aşa cum este 

Este imposibil să iubeşti sau să te simţi împăcat, dacă nu accepţi viaţa 
aşa cum este. Neacceptarea închide inima, care este poarta către iubire şi 
pace. Nu există altă cale decât acceptarea pentru a deschide acea poartă. 
Atunci când accepţi, se aşază pacea, iar iubirea poate curge din nou. Dacă 
asculţi de minte, poţi fi sigur că inima-ţi va rămâne închisă. Dacă iei de 


bună perspectiva minţii, atunci vei fi în dezacord cu viaţa. 


A CINCEA ÎNVĂȚĂTURĂ 

Pricepe că gândurile şi emoţiile nu sunt ale tale 

Condiţia umană este o stare de suferinţă, pentru simplul motiv că, în 
mod natural, oamenii nu-şi pun la îndoială gândurile şi emoţiile. Ei 
presupun că gândurile lor sunt valabile şi că le aparţin. Dar sunt 
presupuneri greşite, care duc la enorm de multă durere. Aceste presupuneri 
stau la baza suferinţei umane. Ce-ar fi dacă ai afla că, de fapt, gândurile şi 


emoţiile nu sunt ale tale?! 


A ŞASEA ÎNVĂȚĂTURĂ 

Fii conştient de ceea ce este real 

Odată ce ai învăţat să te detaşezi de gânduri şi emoţii, tot ce-ţi mai 
rămâne este să devii conştient de ceea ce este real. Aceasta este baza noii 
vieţi de fluture, adică fiinţa umană proaspăt trezită. Odată ce elimini falsul 
şi irealul, sau iluzoriul, nu mai rămâne decât ceea ce este real. Dar ce este 
real? Priveşte în jur. Ce anume poţi vedea, atinge, simţi, mirosi şi gusta? 


Asta este real. Fără simţuri, nu mai percepi nicio lume, deşi conştiinţa încă 

există. Deci şi conştiinţa este reală. Acestea două, experienţa senzorială şi 


conştiinţa, formează lumea fluturelui. 


A ŞAPTEA ÎNVĂȚĂTURĂ 

Urmează-ţi bucuria 

Locul tău în marele plan al lumii ţi se dezvăluie de către bucurie. 
Bucuria este forţa călăuzitoare a conştiinţei de fluture. Eşti menit să fii 
fluture, iar bucuria este modul în care devii astfel. Găseşte bucuria din tine 
— acolo eşti tu! Apoi mergi acolo unde vrea să meargă bucuria, fă ceea ce 
vrea să facă bucuria şi spune ceea ce vrea să spună bucuria. Să fii fluture 
este foarte simplu. Mintea complică totul cu „ce-ar fi dacă”, dar nu există 


niciun motiv de a nu-ţi urma bucuria. 


A OPTA ÎNVĂȚĂTURĂ 

Stai liniştit 

Pentru a ieşi din închisoarea creată de ego, este necesar să faci ceea ce 
ego-ul te-a împiedicat întreaga viaţă: Să stai liniştit. Între gânduri există un 
spaţiu, iar acolo se află libertatea. În acest spaţiu este posibil — ba chiar 
probabil — să percepi cine eşti cu adevărat. Nefăcându-ţi timp şi pentru a sta 
liniştit, vei avea doar o înţelegere intelectuală a cine eşti cu adevărat, nu o 


realizare vie şi nu-ţi vei recunoaşte bucuria interioară. 


A NOUA ÎNVĂȚĂTURĂ 

Acceptă faptul că lucrurile sunt aşa cum sunt 

Să admiţi că lucrurile sunt aşa cum sunt nu înseamnă să laşi totul să 
rămână aşa cum este, pentru că, oricum, nimic nu rămâne la fel. Să laşi 
totul să fie aşa cum este înseamnă să laşi viaţa să facă ceea ce face deja. 


Oricum, este prea târziu pentru a o schimba. Să laşi totul să fie este singurul 

răspuns raţional, deoarece nici nu ai altă opţiune, decât în ceea ce priveşte 
atitudinea ta interioară. Poţi alege doar cum vei reacţiona în interior şi în 
exterior la evenimentele vieţii, dar n-ai niciun control faţă de ceea ce-ţi pune 


viaţa în faţă, faţă de manifestările ei din fiecare clipă. 


A ZECEA ÎNVĂȚĂTURĂ 

Lasă dragostea să te călăuzească 

Să laşi iubirea să-ţi fie călăuză înseamnă să te aliniezi cu forţa divină a 
iubirii din tine şi să o laşi să acţioneze prin tine. Să laşi iubirea să-ţi fie 
călăuză înseamnă, de asemenea, să laşi iubirea să-ţi fie stăpân, să o laşi să-ţi 
ghideze faptele şi vorbele. Fii slujitorul iubirii! Acţiunile şi vorbele tale 
provin din iubire? Dacă nu, nu te angrena în ele. Faptele şi cuvintele tale 
sporesc iubirea dintre tine şi ceilalţi? Dacă nu, nu le duce până la capăt. 


Contează cum acţionezi şi ceea ce spui. Devino forţa iubirii care poţi fi. 

